Covid-19: India haram eksport vaksin Remdesivir

India mengharamkan eksport ubat antivirus Remdesivir dan ramuan farmaseutikalnya tatkala permintaan meningkat akibat lonjakan jangkitan Covid-19 di negara itu.

India hari ini mencatatkan 152,879 jangkitan terbaharu, ke enam tertinggi dalam tempoh tujuh hari, menyebabkan hospital di beberapa wilayah di negara itu dibanjiri pesakit.

Sebagai tambahan kepada pengharaman eksport Remdesivir sehingga situasi pulih, Kementerian Kesihatan India berkata, pengeluar antivirus itu juga sudah diarah meningkatkan pengeluaran.

Pada November lalu, Pertubuhan Kesihatan Sedunia (WHO) mengeluarkan cadangan bersyarat terhadap penggunaan Remdesivir kepada pesakit yang dirawat di hospital kerana tidak ada bukti bahawa ubat itu meningkatkan kualiti peakit.

Bagaimanapun, banyak negara, termasuk India terus menggunakannya. Malaysia tidak menggunakan Remdesivir sebagai vaksin Covid-19.

Sebelum ini media melaporkan Pentadbiran Makanan dan Ubat-Ubatan (FDA) Amerika Syarikat meluluskan Remdesivir keluaran Gilead Sciences (Gilead) untuk rawatan Covid-19.

Bagaimanapun, kajian diterbitkan ‘American Society for Microbiology’ menyatakan penggunaan Remdesivir hanya berkesan jika diberikan kepada pesakit di peringkat awal jangkitan COVID-19, secara spesifiknya sebelum lapan jam selepas permulaan jangkitan.

Remdesivir diluluskan untuk pesakit berusia 12 tahun ke atas dan kebenaran penggunaan kecemasan sementara bagi merawat individu lebih muda dengan berat lebih 7.7 paun (3.5 kilogram). – Agensi


Kerajaan perpaduan macam lalang, kata Abdul Hadi

Kerajaan perpaduan laksana lalang yang mengikut tiupan angin serta hanya menurut telunjuk parti majoriti.

Presiden PAS, Tan Sri Abdul Hadi Awang berkata kerajaan hari ini merupakan kerajaan campuran ciptaan Pakatan Harapan (PH) yang menjenamakannya sebagai kerajaan perpaduan namun ia jelas berbeza dengan istilah sebenar dalam kamus politik semua bahasa.

“Cara mereka mengumpulkan sokongannya juga agak luar biasa daripada amalan biasa. Kerajaannya dipimpin oleh parti yang lebih kecil, berprinsipkan pragmatik dan didominasi oleh parti lebih besar yang nyata ideologinya.

“Turut bersamanya, kumpulan kecil dan individu yang oportunis. Gerak-gerinya selepas berkuasa laksana lalang yang mengikut tiupan angin,” katanya dalam catatan Minda Presiden, hari ini.

Beliau yang juga Timbalan Pengerusi Perikatan Nasional (PN) berkata kerajaan perpaduan itu didominasi DAP yang jelas idealoginya bercanggah dengan Islam.

“Perpaduan sesama mereka berpegang kepada hablu al-nas (tali manusia), bukan kepada hablu Allah (tali Allah) seperti firman Allah dalam al-Quran supaya berpegang kepada-Nya.

“Pakatan ini didominasi oleh DAP yang nyata ideologinya bercanggah dengan Islam. Bahkan kenyataannya jelas menunjukkan mereka menentang Islam serta kepentingan Melayu Islam dan Bumiputera.

“Malah, pakatan itu turut disertai oleh parti yang pragmatik tanpa ideologi, termasuk juga kalangan yang tidak bersih kerana dihukum kesalahannya dan kalangan yang masih menanti keputusan mahkamah yang diusahakan untuk digugurkan atau dilepaskan kerana pendakwaan kes mahkamahnya dilakukan secara terpilih,” katanya.

Menurutnya lagi, dalam kerjasama itu turut disertai mereka yang sedang menunggu dan mahu menyelamatkan diri kerana kesalahannya atau kalangan oportunis daripada semua pihak.

“Terkini sekali lagi digemparkan dengan isu kalimah Allah yang sudah ada keputusan terdahulu oleh pihak hal ehwal agama di negeri masing-masing dan Jabatan Perdana Menteri yang terdahulu.

“Keputusannya adalah demi menjaga urusannya secara fatwa, berpandukan Siyasah Syari’yyah dan Maqasid al-Syari’ah dalam hubungan dengan bukan Islam yang menggunakan kalimah Allah, bukan berasaskan maksudnya yang asal atas sempadan menjaga perpaduan dengan memberikan hak yang saksama kepada semua pihak,” katanya.

Namun katanya, kerajaan tidak mempedulikan sensitiviti umat Islam.

“Hakikatnya, sudah ada keputusan terdahulu, hanya kerajaan PH sahaja yang serba salah kerana pendiriannya yang bergoyang ditiup angin.

“Jika dilihat kembali, semua kenyataan pemimpin serta jurubicaranya yang paling lantang sebelum PRU-15 dan sewaktu berkempen sebelum menjadi kerajaan, betapa kerasnya ucapan mereka terhadap golongan yang dinamakan penyangak, perasuah dan jenama yang lain.

“Tiba-tiba mereka bersekongkol bagi menyempurnakan kerajaannya dengan mereka yang telah dinyatakan sifat sedemikian.

“Bahkan, diubah suaranya dengan melemparkan tuduhan semberono terhadap mereka yang terpilih menjadi sasaran dalam kalangan parti lawannya dan tokoh yang menolak kerajaannya, serta mereka yang tidak menyertai pakatannya,” katanya.

Abdul Hadi juga mendakwa kerajaan perpaduan kini tiada perpaduan dan langsung tidak menepati nama kerana ada parti yang tidak berkemampuan menghadapi masalah politik dalamannya dan hubungan dalam kalangan parti sahabatnya.

“Apa yang dapat dilihat dengan nyata dan secara terbuka wujud pergolakan, sekali gus menunjukkan tiada perpaduan dan langsung tidak menepati nama kerajaan perpaduan.

“Maka, bagaimana kemampuannya untuk menghadapi masalah negara yang lebih besar dan masalah antarabangsa yang mencabar?,” katanya.

Beliau juga mendakwa, kerajaan perpaduan mengalihkan perhatian dengan menyasarkan kepada parti pembangkang apabila tidak mampu menutup kelemahan dan kesilapannya yang terdedah kepada rakyat.


Kes aktif terus turun, kematian di sembilan negeri naik semula

Kematian

Kes kematian akibat Covid-19 dalam tempoh 24 jam semalam, naik semula daripada 228 yang direkodkan pada Sabtu kepada 278 kes semalam, lapor Kementerian Kesihatan Malaysia (KKM) hari ini.

Jumlah ini termasuk 99 pesakit yang meninggal dunia sebelum dibawa ke hospital atau ‘brought in death’ (BID).

Angka baharu itu menjadikan kumulatif sejak pandemik Covid-19 menular di Malaysia pada Mac tahun lalu meningkat kepada 25,437 kes, termasuk 5,022 kes BID.

Menerusi laman sesawang COVIDNOW KKM memaklumkan sembilan negeri mencatat peningkatan kes kematian semalam berbanding pada Sabtu.

Selangor kekal merekodkan jumlah tertinggi kematian apabila 113 pesakit Covid-19 meninggal dunia semalam berbanding 75 kes yang dilaporkan pada Sabtu.

Jumlah kematian di Pulau Pinang pula melonjak daripada lapan kes pada Sabtu kepada 31 kes semalam; Kedah (27 semalam, 15 Sabtu); dan Sabah (22 semalam, 19 Sabtu).

Kuala Lumpur merekodkan 12 kematian semalam berbanding tiga kes pada Sabtu; Sarawak (11 semalam, 9 Sabtu); Terengganu (1 semalam, 4 Sabtu); Pahang (4 semalam, 3 Sabtu); dan Negeri Sembilan (satu semalam, sifar kematian pada Sabtu).

Kes aktif

Sementara itu, jumlah kes aktif Covid-19 di seluruh negara sehingga semalam terus merekodkan penurunan daripada 191,434 kes yang dilaporkan pada Sabtu, kepada 183,289 pesakit.

Daripada jumlah itu, 152,299 pesakit kini menjalani kuarantin di rumah – turun lagi berbanding 161,889 yang dilaporkan setakat Sabtu.

Bagaimanapun, jumlah pesakit yang dirawat di Pusat Kuarantin dan Rawatan Covid-19 (PKRC) meningkat kepada 20,147 kes berbanding 18,589 kes setakat Sabtu.

Jumlah pesakit yang dirawat di hospital di seluruh negara juga turun kepada 9,793 kes berbanding 9,886 pesakit yang direkodkan setakat Sabtu, manakala 1,050 pesakit, termasuk 582 yang memerlukan alat bantuan pernafasan, kini dirawat di unit rawatan rapi berbanding 1,071 pesakit sehingga Sabtu.

Daripada 9,793 pesakit aktif yang dirawat di hospital seluruh negara, Johor merekodkan jumlah tertinggi seramai 1,662 pesakit; Selangor (1,421); Sabah (1,146); Sarawak (1,002); Kelantan (897); Perak (702); Pulau Pinang (629); Kedah (501); Pahang (427); Kuala Lumpur (398); Terengganu (312); Melaka (240); Negeri Sembilan (225); Perlis (170); Putrajaya (57); dan Labuan (empat).

Program Imunisasi Covid-19 Kebangsaan (PICK) – dilancarkan pada 24 Februari 2021

Peratusan kumulatif pemberian dos vaksin mengikut negeri sehingga 26 September 2021.

Sehingga semalam, 83.7 peratus individu dewasa lengkap divaksinasi, manakala 93.7 peratus lagi menerima sekurang-kurangnya satu dos.

KKM turut melaporkan sebanyak 0.9 peratus remaja lengkap divaksinasi dan 28.2 peratus lagi menerima sekurang-kurangnya satu dos.

Secara keseluruhan, 42,375,862 dos vaksin Covid-19 diberikan sejak PICK dilancarkan sehingga semalam, membabitkan 60.1 peratus atau 19,633,681 individu lengkap divaksinasi, sementara 69.9 peratus (22,834,060 individu) lagi menerima sekurang-kurangnya satu dos vaksin Covid-19.

Dalam tempoh 24 jam semalam sahaja, sebanyak 269,465 dos vaksin diberikan membabitkan 117,196 penerima dos pertama dan 152,269 melengkapkan vaksinasi sama ada vaksin dua dos atau vaksin dos tunggal.

Mengenai jenama vaksin yang diberikan, KKM memaklumkan 47.9 peratus membabitkan vaksin jenis Pfizer, 43.9 peratus (Sinovac), 8.0 peratus (AstraZeneca), dan 0.2 peratus (Cansino).

Kadar Rt

Kadar kebolehjangkitan Covid-19 atau Ro/Rt pada jangkaan mengikut kes seharian pada 26 September 2021 untuk seluruh negara adalah 0.92.

Bagaimanapun, Pahang mencatatkan kadar kebolehjangkitan 1.02, manakala Rt negeri-negeri lain adalah antara 0.85 hingga 0.98

Kes baharu

Dalam tempoh 24 jam semalam, 13,104 jangkitan baharu direkodkan, turun buat hari kedua berturut-turut, berbanding 13,899 kes yang dicatatkan pada Sabtu.

Angka terbaharu itu – terendah dalam tempoh dua bulan – menjadikan keseluruhan kes positif sejak awal tahun lalu meningkat kepada 2,198,235 kes.

Kes sembuh

Jumlah pesakit Covid-19 yang dilaporkan sembuh dalam tempoh 24 jam sehingga 12 tengah hari semalam melonjak melepasi angka 20,000, lebih tinggi berbanding kes baharu yang dilaporkan dalam tempoh sama.

Dalam tempoh itu 20,971 pesakit disahkan sembuh berbanding 18,074 pesakit pulih dicatatkan kelmarin, menjadikan kumulatif sembuh sehingga kini mencecah hampir 1.99 juta pesakit.


Azmin ajak pengundi Gombak yakinkan 10 individu kawasan lain undi PN

Pengarah Pilihan Raya Perikatan Nasional (PN) Datuk Seri Mohamed Azmin Ali mengajak penduduk Gombak mendekati 10 individu di kawasan lain untuk mengundi gabungan PN pada Pilihan Raya Umum Ke-15 (PRU-15).

Beliau yang akan mempertahankan kerusi Parlimen Gombak pada pilihan raya 19 November ini berkata kebajikan negara dan penduduknya bukan hanya terpulang kepada pemimpin PN sahaja, malah ia adalah tanggungjawab bersama.

“Tetapi jangan lupa kita mempunyai keluarga di negeri dan kawasan lain. Saya meminta bantuan anda untuk menghubungi mereka. Jika setiap orang di sini boleh menghubungi 10 yang lain, itu sudah lebih daripada mencukupi.

“Disebabkan tanggungjawab ini bukan terletak pada saya seorang, ini tanggungjawab kita bersama. Ia adalah negara kita dan masa depan kita,” katanya kepada penduduk rumah pangsa di Taman Keramat Permai pagi tadi..

Beliau turut mengaitkan kejayaan Malaysia mengawal penularan Covid-19 dan pembukaan sempadan negara adalah hasil kepimpinan bekas Perdana Menteri dan Pengerusi PN Tan Sri Muhyiddin Yassin dan kerajaan PN.

Beliau membandingkan pembukaan sempadan Malaysia pada awal tahun ini pada April dengan lebih banyak negara maju yang masih belum membuka sempadan, seperti China, dan negara yang baru membuka sempadan mereka seperti Jepun.

Beliau turut menyifatkan penularan Covid-19 yang terkawal adalah hasil daripada “kepimpinan Muhyiddin dan kerajaan PN ketika itu (ketika wabak Covid-19 bermula) dalam mengambil langkah berani dan bertanggungjawab, pertama sekali dalam melaksanakan program vaksinasi untuk memberi vaksin kepada semua penduduk di Malaysia”

“Kami tidak hanya memberi satu atau dua atau tiga vaksin, bukan begitu?” soalnya sambil dijawab “Ya” oleh penduduk.

“Adakah semua orang mendapat vaksinasi mereka?” dia tanya. Apabila mereka menjawab ya, dia bertanya berapa banyak yang mereka terima setakat ini.

“Tiga,” jawab orang ramai.

“Adakah anda mahu yang keempat? Ia percuma,” tambahnya.

Apabila orang ramai menunjukkan keengganan mereka, Azmin mengeluh dan secara bergurau berkata: “Ini adalah kali pertama orang tidak mahu sesuatu secara percuma.”

Pada pilihan raya 19 November ini, Azmin akan ditentang Menteri Besar Selangor Datuk Seri Amirudin Shari dari Pakatan Harapan; Datuk Megat Zulkarnain Omardin (BN); Aziz Jamaludin Mohd Tahir (Gerakan Tanah Air) danZulkifli Ahmad (Bebas).


Ramasamy buktikan DAP susun strategi pecah dominasi Melayu

Kenyataan Timbalan Pengerusi DAP Pulau Pinang P Ramasamy disifatkan sebagai suara parti itu yang mendedahkan strategi sedang disusun untuk memecahkan dominasi Melayu Islam di negara ini.

Penganalisis politik dan pendakwah, Prof Dr Mohd Ridhuan Tee Abdullah berkata kenyataan Timbalan Ketua Menteri Pulau Pinang berkaitan dominasi Melayu dalam Perkhidmatan awam juga menunjukkan warna kulit sebenar DAP

Bagaimanapun, beliau kecewa kerana kenyataan rasis panjang lebar oleh Ramasamy itu tidak diambil tindakan mana-mana pihak, termasuk pemerintah, berbeza dengan jika orang Melayu mengeluarkan kenyataan perkauman terus diambil tindakan.

“Pemimpin parti ultra kiasu cukup takut insiden hanya dapat memerintah 22 bulan kembali berulang apabila pemimpin mereka mengeluarkan kenyataan yang kurang ajar dan menyentuh sensitiviti Melayu Islam.

“DAP tidak mahu mengaku di khalayak, ada yang pakat-pakat kecam Ramasamy, kerana takut kehilangan kuasa lagi. Walhal itulah warna kulit sebenar parti ultra kiasu ini.

“Bila orang Melayu kononnya mengeluarkan kenyataan rasis, terus diambil tindakan tanpa fikir panjang. Malangnya, bila ultra kiasu buat kenyataan rasis, tidak siapapun berani ambil tindakan.

“Inilah nasib Melayu di bumi Melayu,” katanya yang kerap merujuk DAP sebagai parti rasis dan ultra kiasu, sambil kasihan nasib yang menimpa pemain hoki wanita negara Hanis Nadirah Onn.

Terdahulu, Ramasamy juga mengaitkan bahawa jumlah kakitangan awam yang terlalu ramai dan didominasi oleh Melayu adalah punca perkhidmatan awam menjadi lapuk atau tepu. Beliau seterusnya mendesak supaya “dominasi Melayu” dalam perkhidmatan awam dihentikan.

Ramasamy beranggapan perkhidmatan awam telah lapuk atau tepu, puncanya kerana perkhidmatan awam didominasi oleh orang Melayu. Maka, penyelesaiannya ialah untuk kerajaan pimpinan Datuk Seri Anwar Ibrahim mesti pecahkan dominasi tersebut.

Ridhuan Tee berpendapat artikel itu merupakan satu penghinaan kepada perkhidmatan awam dan orang Melayu.

“Bila hati Melayu selalu disakiti, dibiarkan, bila ultra kiasu disakiti, terus diambil tindakan tanpa menoleh lagi. Kenapa tidak pecat sahaja dia daripada menjadi Timbalan Ketua Menteri Pulau Pinang.

“Kita tidak pernah berlaku adil. Dengan orang sendiri bukan main garang, dengan orang lain, lembut gigi daripada lidah. Alahai Melayu. Kamu nak tunjukkan kamu hebat, tetapi sebenarnya tidak. Kamu sedang meruntuhkan bangsa kamu sendiri,” kata Ridhuan Tee dalam satu kenyataan hari ini (13 Februari 2023).

Menurutnya kesalahan dilakukan ultra kiasu lebih besar, tetapi mereka saling sokong menyokong di belakang, sedangkan di hadapan mereka berlakon agar tidak mengulangi kesilapan masa lalu.

“Ultra kiasu hari ini sangat berstrategi dan cukup berhati-hati mengambil kira pengalaman 22 bulan ketika memerintah selepas PRU14. Sebab itu semua pendamkan, walaupun perkataan menu rahmah dan madani Malaysia menyakitkan hati mereka.

“Tersangat naif jika kita masih lagi tidak sedar lakonan hebat ini atau sengaja buat-buat tidak tahu untuk kekal berkuasa.

“Sebenarnya, saya langsung tidak terkejut dengan kenyataan P Ramasamy. Itulah suara hati DAP yang kita tahu amat alergik kepada sesuatu yang didominasi oleh orang Melayu?

“Ultra kiasu sedang berstrategi untuk memecahkan dominasi Melayu ini,” katanya.

Jika ingin tahu, suara Ramasamy adalah suara DAP


REE: Sanusi saman, tuntut Saifuddin minta maaf

Menteri Besar Kedah, Datuk Seri Muhammad Sanusi Md Nor hari ini memfailkan saman terhadap Datuk Seri Saifuddin Nasution Ismail atas tuduhan memfitnah berhubung kenyataan yang menuduhnya terlibat dalam kecurian sumber nadir bumi (RER) di Kedah serta menyalahgunakan peruntukan.

Dalam saman yang difailkan oleh peguamnya itu, Muhammad Sanusi memetik dua contoh kenyataan berunsur fitnah dibuat Saifuddin pada 14 Julai dan 15 Julai, lapor MalaysiaNow.

Ketua Pengarah Pilihan Raya Perikatan Nasional (PN) itu juga menuntut permohonan maaf secara terbuka disiarkan di beberapa media utama dengan syarat kata-kata permohonan maaf itu perlu diluluskan olehnya.

Antara kata-kata yang mesti disertakan ialah pengakuan Saifuddin bahawa tuduhannya bermotifkan politik dan direka untuk memusnahkan nama baiknya serta menegaskan Menteri Besar Kedah itu adalah seorang yang ‘berperibadi mulia, profesional dan telah mengurus negeri Kedah dengan baik sekali’.

Muhammad Sanusi juga menuntut Saifuddin memastikan semua video ucapan dan sidang media yang mengandungi kenyataan berunsur fitnah itu diturunkan dalam tempoh 48 jam selepas keputusan mahkamah, dengan aku janji jelas beliau tidak akan mengulangi tuduhan itu dalam apa jua bentuk termasuk untuk tujuan satira, analogi atau sindiran.

Dalam tuntutannya, Muhammad Sanusi menyerahkan kepada mahkamah untuk memutuskan pampasan kewangan.

Saifuddin yang juga Menteri Dalam Negeri dan pemimpin barisan hadapan Pakatan Harapan dan Barisan Nasional dalam kempen untuk menjatuhkan pentadbiran Sanusi di Kedah pada PRN ini berulang kali menuduh Muhammad Sanusi terlibat dalam kecurian REE di Hutan Simpan Bukit Enggang.

Muhammad Sanusi sebelum ini berulang kali menafikan penglibatannya malah Ketua Pengarah Tanah Dan Lombong Kedah juga menafikan kes berkenaan ada kaitan dengan menteri besar.

Saifuddin juga menuduh Sanusi menyalahgunakan peruntukan bagi Sistem Maklumat Rekod-rekod Jalan Raya Malaysia (Marris) sambil menambah bahawa pentadbiran negeri penuh dengan masalah tadbir urus dan pendapatan yang rendah.

“Kutipan hasil kecil kerana dia bermain politik, dia tak memerintah negeri,” kata Saifuddin.


PDRM umum pertukaran 20 pegawai kanan

Polis Diraja Malaysia (PDRM) hari ini mengumumkan pertukaran 20 pegawai kanannya berkuat kuasa 12 Sept ini.

Setiausaha PDRM Datuk Noorsiah Saaduddin dalam kenyataan malam ini memaklumkan antaranya ialah Timbalan Pengarah Cawangan Khas E1 Bukit Aman Datuk Baharuddin Ahmad yang akan ditukarkan ke jawatan Timbalan Pengarah Cawangan Khas I Bukit Aman, lapor Bernama.

Beliau berkata Timbalan Ketua Polis Pahang Datuk Mohd Yusri Hassan Basri pula akan menggantikan Datuk Mior Faridalathrash Wahid yang bersara wajib awal bulan ini sebagai Ketua Polis Perak.

“Jawatan Mohd Yusri akan digantikan oleh Komander 69 Komando, Pasukan Gerakan Khas Jabatan Keselamatan Dalam Negeri dan Ketenteraman Awam, Ulu Kinta Perak Datuk Abdul Razak Mohd Yusoff dengan memangku pangkat DCP.

“Selain itu Ketua Polis Daerah Subang Jaya ACP Abd Khalid Othman dilantik sebagai Timbalan Ketua Polis Negeri Sembilan dengan memangku pangkat SAC,” menurut kenyataan itu.

Noorsiah berkata Ketua Penolong Pengarah Pengurusan (Perjawatan), Bahagian Perkhidmatan/Perjawatan, Jabatan Pengurusan Bukit Aman pula dilantik sebagai Timbalan Pengarah Pengurusan (Perkhidmatan/Perjawatan), Bahagian sama dengan memangku pangkat DCP.

“Ketua Penolong Pengarah (Agama dan Kaunseling), Bahagian Agama dan Kaunseling, Jabatan Integriti dan Pematuhan Standard (JIPS) Bukit Aman Datuk Ghazali Daud dilantik sebagai Timbalan Pengarah (Agama dan Kaunseling) JIPS Bukit Aman dengan memangku pangkat DCP,” katanya.

Selain itu Noorsiah berkata Ketua Urus Setia KPN (Perundangan) PDRM, Urusetia Pejabat KPN Bukit Aman SAC Ahmad Dzaffir Mohd Yusoff pula dilantik sebagai Komandan Maktab PDRM Kuala Lumpur dengan memangku pangkat DCP.


45 kematian semalam, jumlah kes aktif Covid-19 terus meningkat

Jumlah pesakit yang meninggal dunia akibat komplikasi Covid-19 dalam tempoh 24 jam semalam (14 November 2021), turun kepada 45 kes berbanding 50 kes yang direkodkan pada Sabtu.

Kematian terbaharu itu turut membabitkan 12 pesakit yang meninggal dunia sebelum sempat diberi rawatan perubatan atau kes ‘brought in death’ (BID).

Jumlah itu menjadikan kumulatif kematian sejak awal tahun lalu hingga semalam sebanyak 29,676 kes, termasuk 6,006 kes BID, lapor Kementerian Kesihatan Malaysia (KKM) menerusi laman sesawang COVIDNOW, hari ini.

Kedah merekodkan kes tertinggi apabila lapan pesakit meninggal dunia, menjadikan keseluruhannya 2,042 kematian, termasuk 311 kes BID.

Sehingga semalam, Negeri Jelapang Padi itu merekodkan 153,433 kes positif, dengan 148,608 pesakit disahkan sembuh.

Kedah juga sehingga kini merekodkan 2,837 kes aktif dengan 2,344 pesakit menjalani kuarantin di rumah; 255 ditempatkan di PKRC; 211 dimasukkan ke hospital; dan 27 dirawat di unit rawatan rapi (ICU), termasuk 10 yang memerlukan alat bantuan pernafasan.

KKM juga memaklumkan Pulau Pinang dan Selangor masing-masing mencatat tujuh kematian, semalam; diikuti masing-masing empat di Perak dan Sarawak.

Kelantan, Sabah dan Terengganu pula masing-masing merekodkan tiga kematian; diikuti Kuala Lumpur (dua kes); dan masing-masing satu kes di Johor, dan Negeri Sembilan.

Tiada kes kematian dicatat di Pahang Perlis, Labuan dan Putrajaya.

Melaka yang bakal berdepan Pilihan Raya Negeri pada 20 November ini turut mencatat dua kes kematian menjadikan keseluruhannya sebanyak 916 kes. Negeri itu juga merekodkan 67,874 kes positif dengan 64,366 pesakit disahkan sembuh.

Sehingga semalam, Melaka merekodkan 2,742 kes aktif dengan 2,212 pesakit menjalani kuarantin di rumah; 355 ditempatkan di PKRC; 157 dirawat di hospital; dan 18 dimasukkan ke ICU, termasuk enam yang memerlukan alat bantuan pernafasan.

Sementara itu, KKM memaklumkan sehingga semalam, jumlah kes aktif di seluruh negara meningkat sedikit berbanding semalam apabila bertambah 98 kes menjadikan keseluruhannya sebanyak 65,417 kes.

Daripada jumlah itu, 51,030 pesakit menjalani kuarantin kendiri di rumah; 8,067 ditempatkan di PKRC; 5,796 dimasukkan ke hospital; dan 524 pesakit dirawat di ICU dengan 265 memerlukan alat bantuan pernafasan.

Sehingga semalam, negara merekodkan 2,540,724 kes positif dengan 2,451,216 pesakit disahkan sembuh.

Keseluruhannya, kes berkaitan Covid-19 di Selangor mencatat kenaikan ketara apabila sehingga semalam 15,808 kes aktif dilaporkan, berbanding 15,689 pada Sabtu.

Jumlah pesakit yang menjalani kuarantin di rumah turut meningkat kepada 13,108 kes berbanding 13,030 pada Sabtu; 1,475 ditempatkan di PKRC (1,465 pada Sabtu); 1,138 dimasukkan ke hospital (1,109 pada Sabtu); dan 87 dirawat di ICU (85 pada Sabtu).

Selangor juga mencatat kumulatif kes positif sebanyak 730,270 dengan 706,269 pesakit telah sembuh, dan 9,688 meninggal dunia.


Bukan orang Arab masukkan wang dalam akaun Najib: Saksi kes 1MDB

Rakyat Malaysia, bukannya orang Arab, yang telah memasukkan wang ke dalam akaun bank Datuk Seri Najib Razak untuk memastikan ceknya tidak ‘tendang’, beritahu saksi pendakwaan kepada Mahkamah Tinggi yang mendengar kes bekas Perdana Menteri itu berkaitan penyelewengan berbilion-bilion ringgit dana 1MDB.

Bekas Pengurus Perhubungan AmBank, Joanna Yu, yang pernah berurusan dengan akaun bank peribadi Najib sebelum ini, mengesahkan identiti individu terbabit yang telah membantu menambah wang dalam akaun Najib, apabila tidak cukup dana untuk menampung jumlah cek.

Yu ialah saksi pendakwaan ke-41 dalam perbicaraan bekas Presiden UMNO itu yang juga bekas Menteri Kewangan yang menghadapi 25 pertuduhan berkaitan RM2.28 bilion dana 1MDB yang didakwa masuk ke akaun AmBanknya.

Sebelum ini, Yu telah mengesahkan mesej teks melalui BlackBerry Messenger (BBM) dengan Low Taek Jho, di mana dia memaklumkannya bahawa cek Najib berisiko melantun kerana dana tidak mencukupi.

Dia juga mengesahkan bahawa Jho Low kemudiannya akan membuat pengaturan untuk individu lain memasukkan wang tunai ke dalam akaun Najib untuk menghalang AmBank daripada menolak cek tersebut.

Menjawab soalan Timbalan Pendakwa Raya Ahmad Akram Gharib, Yu memberitahu bahawa Kee Kok Thiam, terutamanya, dan seorang yang dikenali sebagai “Josie” akan datang untuk mendepositkan wang tunai melalui kaunter bank ke dalam akaun Najib, dan Jho Low pernah memintanya untuk menghubungi Tan Vern Tact mengenai tambah nilai tunai.

“Mereka bekerja dengan Jho Low menerusi Wynton dan Kee juga berada di Yayasan 1Malaysia, Tan Vern Tact sebenarnya bersama Loh & Loh,” katanya, mengesahkan dia mengenali individu ini kerana mereka adalah pelanggan AmBank, menurut MalayMail.

Jho Low adalah Pengarah Wynton Private Equity Group, dan dia sebelum ini terlibat dalam pinjaman Majestic Masterpiece Sdn Bhd dengan AmBank untuk membeli lebih saham dalam Loh & Loh Corporation dan Putrajaya Perdana Berhad.

Akram kemudian bertanya kepada Yu: “Adakah mereka orang Arab?”

Beliau berkata ia adalah soalan mendiang Datuk Seri Gopal Sri Ram – yang mengetuai pasukan pendakwaan 1MDB sehingga kematiannya pada 29 Januari – yang ingin ditanyakan kepada Yu.

Yu menjawab: “Tidak, setahu saya, mereka adalah orang Cina Malaysia”.

Akram: Rakyat Malaysia. Mereka bukan orang Arab?

Yu: Tidak, mereka rakyat Malaysia.

Akram menegaskan bahawa deposit tunai, melalui kaunter ke dalam akaun AmBank Najib, adalah jumlah yang besar.

“Adakah pemegang akaun, Datuk Seri Najib sendiri atau mana-mana wakilnya, pemegang mandatnya, atau mana-mana pegawainya dari pejabatnya atau pegawai peribadinya bertanya tentang transaksi di kaunter?” soal Akram.

Yu menegaskan bahawa tiada pertanyaan sedemikian dibuat.

Yu menyatakan bahawa pemegang mandat Najib atau pengendali akaun yang diberi kuasa, Nik Faisal Ariff Kamil telah beberapa kali meminta untuk memastikan cek tidak melantun dan Nik Faisal sendiri berkata Kee akan membuat deposit tunai ke dalam akaun.

Beliau mengesahkan bahawa ini bermakna Nik Faisal sebagai pemegang mandat mengetahui jumlah wang yang besar dimasukkan ke dalam akaun Najib di kaunter bank.

Sepanjang perbicaraan, peguam Najib menegaskan bekas Presiden UMNO itu percaya sejumlah besar dana yang masuk ke akaun bank peribadinya adalah derma Arab atau derma dari Arab Saudi.

Semalam, Yu mengesahkan Najib terus menggunakan wang itu dalam akaun AmBanknya untuk mengeluarkan cek dan membuat pembayaran kad kredit tanpa mempersoalkan sumber wang yang telah mengalir ke akaunnya.

Yu berkata Jho Low dan Nik Faisal telah meminta supaya penyata bank Najib tidak dihantar kepadanya walaupun AmBank mempunyai alamat rumah Najib dari borang pembukaan akaunnya.

Beliau menambah bahawa Najib juga telah mengeluarkan surat menyatakan bahawa penyata bank itu akan diserahkan kepada Nik Faisal.

Yu mengesahkan bahawa dia tidak menghantar penyata bank untuk mana-mana lima akaun AmBank Najib kepadanya secara langsung mengikut arahan yang diberikan, sambil menambah bahawa dia tidak pernah menerima sebarang aduan daripada Najib, pegawainya, atau Nik Faisal mengenai isu ini.

Yu menyatakan bahawa keadaan di bank menjadi tegang apabila akaun bank Najib sering terlebih keluar.

Dia memberitahu bahawa Pengarah Urusan AmBank ketika itu Ashok Ramamurthy telah menggesanya supaya meminta Najib menutup akaun tersebut, tetapi berkata Jho Low memberitahunya bahawa Najib tidak mahu berbuat demikian.

Menurutnya beliau menyokong idea untuk Najib menutup akaun AmBanknya dan malah mencadangkan kepada Jho Low supaya Najib membuka akaun dengan bank lain, tetapi menambah bahawa dia tidak membuat cadangan itu secara langsung kepada Najib.

“Ini adalah PM Malaysia yang kami tidak mahu menyinggung perasaan, perdana menteri yang Jho Low katakan tidak mahu menutup akaunnya,” katanya memberi keterangan.

Yu berkata pada akhirnya, Najib memutuskan untuk menutup akaun AmBank walaupun tanpa dia memberitahunya secara langsung.

Menurutnya Najib memberi arahan bertulis untuk menutup akaun AmBank dan membatalkan kad kredit AmBanknya selepas dia bercakap dengan Jho Low.

Terdahulu, Pengarah Pilihan Raya PAS Kelantan Zulkifli Mamat dilapor berkata PAS sudah menyelesaikan agihan kerusi bagi semua 45 DUN bersama rakan komponen PN bagi menghadapi PRN tidak lama lagi.


Risalah palsu mula beredar setelah sokongan kepada PN memuncak

Menjelang jam-jam terakhir sebelum lebih 21.1 juta pemilih berdaftar keluar mengundi bermula jam 8 pagi esok (Sabtu, 19 November 2022), semakin banyak pula risalah palsu yang beredar di dunia maya.

Risalah-risalah palsu ini dipercayai dibuat pihak lawan yang semakin terdesak susulan gelombang sokongan kepada Perikatan Nasional kini sudah memuncak, sehingga banyak ramalan dibuat bahawa parti pimpinan Tan Sri Muhyiddin Yassin bakal menubuhkan sebuah Kerajaan Persekutuan yang mutlak.

Terbaharu, muncul risalah mendakwa ‘Perjanjian Perikatan Harapan’ (gabungan Perikatan Nasional dan Pakatan Harapan) yang beredar dalam media sosial sejak semalam, bertujuan mengelirukan pengundi, terutama penyokong Perikatan Nasional.

Bagaimanapun, Muhyiddin yang juga Pengerusi Perikatan Nasional malam ini, menafikan bahawa Perikatan Nasional membuat perjanjian dengan PH untuk bekerjasama menubuhkan kerajaan.

Sebelum ini pun, Pengerusi PH Datuk Seri Anwar Ibrahim telah menafikan bahawa gabungan diketuainya akan bekerjasama dengan Perikatan Nasional.


Kerajaan stabil, PRU-15 bukan prioriti: Takiyuddin

Kerajaan ketika ini adalah stabil, dan untuk mengadakan Pilihan Raya Umum (PRU15) adalah bukan prioriti, kata Setiausaha Agung PAS Datuk Seri Takiyuddin Hassan.

Beliau yang juga Menteri Tenaga dan Sumber Asli turut mengulangi pendirian bahawa kerajaan masih mempunyai tanggungjawab untuk memulihkan negara dari konteks ekonomi dan kesihatan pasca pandemik Covid-19, lapor Bernama.

“Bagi saya, pilihan raya bukan prioriti, kita punyai kerajaan yang stabil, mendapat sokongan pula daripada parti termasuk pembangkang, ada memorandum persefahaman (MoU) dan sebagainya. Tiada sebab kenapa perlunya pilihan raya tergesa-gesa.

“Bukan isu takut kalah, lawan tetap lawan dan ia terpulang kepada rakyat,” katanya pada sidang media di sini hari ini.

PRU-15 mesti diadakan selewat-lewatnya pada pertengahan September 2023, iaitu dalam tempoh 60 hari selepas penggal Parlimen kini terbubar secara automatik pada 16 Julai 2023.


MB Selangor dikecam depan-depan penduduk isu masalah selenggara pangsapuri

Penduduk yang tidak berpuas hati mengecam secara depan-depan Menteri Besar Selangor, Datuk Seri Amirudin Shari dalam satu program di Batu Caves, malam tadi.

Amirudin mengadakan Majlis Makan Malam Perpaduan di Dewan Undangan Negeri (DUN) Sungai Tua malam tadi, bagaimanapun ia bertukar kecoh selepas penduduk tak berpuas hati membangkitkan masalah Pangsapuri Putri Laksamana di Batu Caves, menurut laporan Malaysiakini.

Kejadian itu berlaku apabila beberapa pengundi dari kawasan tersebut cuba bertanya soalan kepada Amirudin ketika dia berjalan ke kereta setelah menghabiskan ucapan.

Salah seorang penduduk bertanya kepada ADUN Sungai Tua selama tiga penggal itu berhubung keadaan pangsapuri yang didakwa teruk.

Selain mendakwa railing tangga sudah usang dan berkarat, dia juga berkata longkang di sekitar pangsapuri tidak ditutup dengan betul menyebabkan bahaya kepada penduduk khususnya warga emas.

Menjawab aduan penduduk berkenaan, Amirudin meminta dia merujuk kepada badan pengurusan bersama (JMB) pangsapuri tersebut.

Tidak puas hati dengan jawapan Amirudin, individu itu berkata Pengerusi JMB merupakan penganjur program pada malam itu dan isu tersebut telah berlarutan selama 10 tahun.

Dia juga bertanya mengapa Amirudin tidak turun ke kawasan tersebut selama 10 bulan selepas menjadi Ahli Parlimen Gombak.

Namun Amirudin sekali lagi meminta dia merujuk kepada JMB supaya isu pangsapuri itu diselesaikan.

“Isu ini kena bawa ke JMB dulu,” katanya sebelum terus berjalan ke kereta.

Keadaan menjadi kecoh seketika apabila beberapa ahli PKR cuba menahan individu tersebut bersama beberapa orang lain yang terus bertanya soalan kepada Amiruddin.

“Saya hari ini membangkitkan isu ini bagi pihak semua penduduk pangsapuri Putri Laksamana.

“Apa guna ada MB sedangkan isu 10 tahun tidak dapat diselesaikan,” kata individu itu yang hanya mahu dikenali sebagai Nesh, lapor Malaysiakini.

Nesh juga meminta orang ramai yang hadir program itu mengundi calon Bebas yang merupakan penduduk daripada kawasan tersebut.

Amirudin berdepan saingan tiga penjuru daripada calon PN, Muhammad Hanif Jamaluddin dan Suman Gopal yang bertanding atas tiket Bebas di DUN Sungai Tua pada Pilihan Raya Negeri (PRN) 12 Ogos ini.

Pangsapuri Putri Laksamana mempunyai lima blok dengan anggaran 400 penghuni terdiri daripada Melayu, Cina dan India.


Anwar dimalukan, MP kerajaan boikot ucapan perbahasan selepas MoU?

Walaupun Memorandum Persefahaman (MoU) Transformasi dan Kestabilan Politik dimerterai dengan pembangkang dan kerajaan, namun Ahli-ahli Parlimen (MP) blok kerajaan tidak berminat untuk mendengar ucapan Ketua Pembangkang Datuk Seri Anwar Ibrahim dalam Dewan Rakyat hari ini.

Lebih memalukan, Anwar semasa membahaskan usul menjunjung kasih Titah Dirajanya dengan keadaan dalam dewan lenggang ekoran sebahagian besar kedudukan kerusi di blok kerajaan hampir kosong, ia termasuk ketiadaan Menteri dan Timbalan Menteri.

Malah, paling mengecewakannya tidak juga kelihatan MP Bagan Datuk, Datuk Seri Ahmad Zahid Hamidi yang dianggap sebagai anak muridnya.

MP Padang Serai, M Karupaiya meluahkan kekecewaannya dengan bangun mencelah dan mengkritik keadaan kerusi yang kosong di blok kerajaan semasa Anwar berbahas.

“Banyak kerusi kosong. Sekurang-kurangnya 10 peratus daripada mereka harus hadir. Kita ada Kabinet besar. Kami berdebat tetapi hanya kerusi yang mendengar,” katanya dipetik ketika bangun mencelah.

Turut meluahkan rasa kecewa termasuk MP Muar, Syed Saddiq Abdul Rahman yang mempersoalkan mengapa tidak ramai MP dari blok kerajaan berada dalam dewan.

Bagaimanapuna, Menteri Perdagangan Dalam Negeri dan Hal Ehwal Pengguna yang juga MP Kapit, Datuk Seri Alexander Nanta Linggi pantas mencelah sambil memaklumkan beliau mendengar perbahasan dibuat Anwar.

Hari ini adalah hari kedua sidang Dewan Rakyat dengan perbahasan lebih bertumpu kepada usul menjunjung kasih Titah Diraja.

Semalam, blok pembangkang, Pakatan Harapan dan kerajaan menandatangani MoU Transformasi dan Kestabilan Politik yang berlangsung di Parlimen.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Anwar tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.


Tuan Ibrahim cabar Rafizi lapor SPRM, usah cari publisiti murahan

Menteri Alam Sekitar dan Air kerajaan sementara Datuk Seri Tuan Ibrahim Tuan Man mencabar Timbalan Presiden PKR Rafizi Ramli melaporkan kepada Suruhanjaya Pencegahan Rasuah Malaysia (SPRM) jika ada projek diluluskan selepas Parlimen dibubarkan.

Menurutnya pihak terbabit tidak perlu mereka-reka dakwaan dan membuat tuduhan tidak berasas menggunakan ungkapan tertentu hanya untuk mencipta cerita sensasi.

“Jangan cuba mencipta publisiti murahan dan berselindung di sebalik perkataan seperti ‘saya difahamkan’ atau ‘saya dimaklumkan’.

“Rakyat kini cerdik dan sedar tentang taktik untuk memberikan tanggapan buruk kepada pihak lawan dengan mencipta cerita sensasi dan kemudian memohon maaf atasnya,” tambah beliau menurut NST.

Tuan Ibrahim mengulas laporan hari ini yang memetik Timbalan Presiden PKR Rafizi Ramli, yang mendakwa salah satu projek itu adalah projek tebatan banjir bernilai RM2 bilion yang melibatkan Tuan Ibrahim.

Rafizi berkata beliau dimaklumkan oleh sumber kerajaan bahawa kementerian sedang dalam proses menganugerahkan projek itu melalui rundingan terus kepada syarikat milik individu yang didakwa mempunyai kaitan dengan UMNO.

Mengulas lanjut, Tuan Ibrahim berkata beliau tidak pernah meluluskan sebarang projek di bawah kementerian itu sejak Parlimen dibubarkan.

Timbalan Presiden PAS itu juga berkata beliau tidak bercadang untuk meluluskan sebarang projek buat masa ini.

“Saya ingin menegaskan bahawa sejak Parlimen dibubarkan, saya tidak meluluskan sebarang projek di bawah kementerian.

“Malah, saya akan pastikan semua projek yang diluluskan kementerian mengikut semua prosedur kewangan.

“Saya tidak pernah campur tangan dalam hal melibatkan tender kementerian,” katanya.


Daripada 141,370 kes kepada lebih 3.8 juta kes dalam masa 12 bulan

Hanya dalam tempoh setahun sahaja Indonesia melaporkan jumlah kumulatif jangkitan positif Covid-19 meningkat 27 kali ganda, sekali gus menjadikan negara itu sebagai titik panas penularan virus berkenaan di Asia.

Menurut bekas Pengarah Penyakit Berjangkit Pertubuhan Bangsa-Bangsa Bersatu (PBB) bagi Asia Tenggara, Profesor Tjandra Yoga Aditama berkata jumlah itu diperoleh menerusi kajian dan perbandingan yang dilakukan sejak penularan Covid-19 di Indonesia sejak tahun lalu.

“Terdapat peningkatan kes yang begitu ketara berbanding dua tahun tersebut,” katanya.

Menurutnya, sebanyak 141,370 kes direkodkan pada 17 Ogos 2020 dengan peningkatan tertinggi kes harian hanya 1,821.

“Namun, dalam tempoh setahun sehingga 17 Ogos 2021, data Kementerian Kesihatan Indonesia telah merekodkan lonjakan yang tinggi iaitu 3,803,479 kes kumulatif.

“Jumlah kes kumulatif sekarang, 27 ganda kali lebih tinggi dengan tambahan kes jangkitan harian baharu sebanyak 20,741 kes ke atas,” katanya.

Profesor Tjandra berkata kadar kematian melibatkan jangkitan Covid-19 turut berada pada tahap yang membimbangkan.

“Jumlah itu terus menunjukkan peningkatan yang mendadak,” kata Profesor Pulmonologi dan Perubatan Universiti Indonesia itu.

Sepanjang tahun ini sahaja katanya, terdapat 120,013 kes kematian yang dilaporkan melibatkan jangkitan Covid-19 dan ini menunjukkan hampir 20 kali ganda lebih tinggi berbanding kes pada tahun lalu.

Sementara itu, data Kementerian Kesihatan Republik Indonesia (KKRI) menunjukkan Indonesia merekodkan 20,741 jangkitan baharu hari ini menjadikan kumulatif positif meningkat kepada 3,892,479 kes.

Sementara 1,180 pesakit Covid-19 meninggal dunia dalam tempoh 24 jam sehingga tengah hari tadi menjadikan kumulatif kematian kepada 120,013 kes.

Isnin lalu, Kerajaan Indonesia telah mengetatkan lagi perlaksanaan sekatan penutupan (PPKM) Tahap 4 membabitkan aktiviti masyarakat di Pulau Jawa dan Bali sehingga 23 Ogos ini.

Sejak 3 Julai lalu, sekatan penutupan telah dilakukan di Jawa dan Bali untuk mencegah penyebaran varian Delta yang mudah menular itu.

Perlaksanaan sekatan terhadap aktiviti masyarakat tersebut akan melibatkan pusat beli-belah di 21 bandar di Pulau Jawa yang dibenarkan beroperasi hanya dari pukul 10 pagi sehingga 8 malam, dengan kapasiti 50 peratus pengunjung.

Hanya mereka yang berumur 12 tahun ke atas dan sudah menerima vaksin dibenarkan berkunjung ke pusat beli-belah tersebut.

Sehingga kini, Kementerian Kesihatan Republik itu melaporkan terdapat sekurang-kurangnya 29.15 juta daripada populasi rakyatnya yang telah menerima vaksin sepenuhnya, manakala 54.98 juta yang lain telah menerima sekurang-kurangnya satu dos suntikan vaksin. – Agensi


Walaupun kalah dua PRN, keahlian PKR tetap meningkat: Saifuddin

PKR menerima sejumlah 78,093 permohonan untuk menjadi anggota baharu parti itu sejak 24 Nov tahun lepas sehingga 31 Jan lalu.

Setiausaha Agungnya Datuk Seri Saifuddin Nasution Ismail berkata anggota yang telah berdaftar sehingga 31 Jan itu akan dibentangkan kepada Cabang untuk proses semakan dan bantahan dibuat sebelum senarai ini dimasukkan ke dalam Daftar Anggota Induk Parti, menurut laporan Bernama.

Katanya proses itu dibuka bermula 3 sehingga 9 Feb, dan jika terdapat bantahan Cabang boleh mengemukakan bantahan kepada Pejabat Setiausaha Agung sebelum atau pada 9 Feb.

“Kesemua bantahan yang dikemukakan mengikut tempoh yang ditetapkan akan diproses dan diputuskan oleh Majlis Pimpinan Pusat.

“Keputusan Majlis Pimpinan Pusat ke atas setiap bantahan yang diterima adalah muktamad.

“Ibu pejabat akan mengeluarkan Daftar Anggota Induk yang lengkap seawal 18 Feb dan menyerahkan kepada Jawatankuasa Pemilihan Parti bagi melengkapkan Daftar Pemilih untuk kegunaan Pemilihan Parti,” katanya dalam satu kenyataan di sini hari ini.

Sebelum ini, Ketua Setiausaha Pengelola PKR Nik Nazmi Nik Ahmad dilaporkan sebagai berkata setakat Ogos 2020 keanggotaan parti itu telah mencecah 1,004,629 orang.


Rafizi kata sokongan rakyat Kelantan terhadap PAS merosot

Timbalan Presiden PKR, Rafizi Ramli mendakwa sokongan rakyat Kelantan terhadap pentadbiran PAS di Kelantan semakin merosot yang kini sudah berada pada paras 50 peratus.

Beliau berkata maklumat tersebut berpandukan data-data yang diperoleh sejak tahun 2016 lalu sehingga kini.

“Ini kali pertama, tahap kepuasan rakyat Kelantan jatuh bawah 50 peratus,” katanya kepada pemberita selepas menyampaikan ceramah Jelajah Madani di Dewan Undangan Negeri (DUN) Limbongan di Pasir Puteh, Kelantan, hari ini.

Beliau yang juga Menteri Ekonomi mendakwa situasi tersebut memberi isyarat perubahan boleh berlaku di negeri itu jika gabungan Pakatan Harapan (PH) dan Barisan Nasional (BN) bekerja keras pada pilihan raya negeri (PRN), 12 Ogos ini.

Menurutnya, kerajaan perpaduan perlu mengekalkan momentum kempen yang baik sepanjang tempoh PRN ini.

Malah beliau memberitahu akan terus turun berkempen membantu kemenangan calon PH dan BN di Kelantan.


Taufan Nanmadol landa barat daya Jepun, ragut dua nyawa

Taufan kuat melanda barat daya Jepun hari ini (Isnin, 19 September 2022), membawa hujan lebat dan angin kencang dan dilaporkan telah mengorbankan sekurang-kurangnya dua penduduk, mencetuskan banjir, memutuskan talian elektrik dan dan menyaksikan berjuta-juta orang dinasihatkan berpindah ke tempat selamat.

Selepas mendarat di wilayah Kagoshima, Taufan Nanmadol kini menuju ke timur laut di sepanjang pantai barat Honshu. Walaupun ribut itu semakin lemah sejak mendarat lewat malam tadi, ia masih dijangka mencurahkan sebanyak 400 milimeter hujan di rantau itu, membasahi bandar-bandar utama termasuk Tokyo apabila orang ramai kembali bekerja pada Selasa selepas tiga hari cuti hujung minggu.

Agensi Meteorologi Jepun (JMA) berkata lebih kurang jam 6 petang Isnin (5 petang wanktu Malaysia), taufan itu bergerak ke timur laut berhampiran Matsue, wilayah Shimane, pada kelajuan kira-kira 35 kilometer sejam.

Ia mempunyai tekanan atmosfera 980 hektopascal di tengahnya, membawa angin sehingga 108 kilometer sejam (kmj) dengan tiupan maksimum 144kmj.

Sekurang-kurangnya dua orang terbunuh pada Isnin apabila ribut melanda Pulau Kyushu, dengan salah seorang maut adalah seorang lelaki yang ditemui dalam sebuah kereta yang telah ditenggelami air di wilayah Miyazaki.

Seorang lelaki berusia 41 tahun juga ditemui mati di wilayah itu selepas kabin lereng gunungnya musnah akibat banjir lumpur, menurut polis dan sumber lain.

“Terdapat tanah runtuh beberapa kali di sekitar wilayah itu. Tanahnya seperti tanah liat jadi mudah runtuh,” kata seorang lelaki berusia 78 tahun yang tinggal berdekatan di bandar Mimata, sambil menambah bahawa kabin itu telah dibina sekitar setahun lalu.

Sementara itu, pihak berkuasa tempatan di Hatsukaichi, wilayah Hiroshima, sedang mencari seorang lelaki berusia 82 tahun yang dikhuatiri terjatuh di laluan air.

Taufan itu mencetuskan tanah runtuh, merobek bahagian tepi bangunan dan memutuskan talian elektrik. Kira-kira 340,000 isi rumah, kebanyakannya di Pulau Kyushu, terputus bekalan elektrik pada Isnin.

Sekurang-kurangnya 87 orang telah cedera, menurut NHK.

Hampir 10 juta penduduk Pulau Kyushu dinasihatkan untuk mencari perlindungan di bangunan yang kukuh atau berpindah ke tempat yang lebih tinggi.

Pada Ahad, pihak berkuasa Kyushu mengambil langkah luar biasa dengan mengeluarkan “amaran khas” yang jarang digunakan susulan ancaman yang ditimbulkan oleh taufan berkenaan. – Agensi


90.6 peratus individu dewasa lengkap divaksin

Sebanyak 21,220,121 atau 90.6 peratus individu dewasa melengkapkan vaksinasi sejak Program Imunisasi Covid-19 Kebangsaan (PICK) dilancarkan 24 Februari lalu hingga semalam, lapor Kementerian Kesihatan (KKM).

Menerusi kemas kini laman sesawangnya COVIDNOW, KKM memaklumkan 94.9 peratus atau 22,215,504 lagi menerima sekurang-kurangnya satu dos, manakala 5.1 peratus lagi belum divaksinasi.

Keseluruhannya lebih 43.32 juta dos vaksin diberikan kepada golongan itu dalam tempoh berkenaan dengan semalam sahaja sebanyak 65,764 individu dewasa melengkapkan suntikan vaksin dua dos atau dos tunggal, dan 13,829 lagi menerima sekurang-kurangnya satu dos.

Sementara itu, 11.8 peratus atau 370,995 remaja berusia antara 12 hingga 17 tahun turut melengkapkan suntikan vaksin dua dos masing-masing semalam, sejak PICK Remaja dilancarkan 20 September lalu.

KKM juga memaklumkan 74.8 peratus atau 2,352,464 lagi remaja menerima dos pertama daripada vaksin dua dos Pfizer, Sinovac atau AstraZeneca, menjadikan keseluruhannya lebih 2.72 juta dos vaksin diberikan kepada mereka.

Semalam sahaja sebanyak 129,941 dos diberikan membabitkan 87,972 remaja melengkapkan dos masing-masing, dan 41,969 lagi menerima dos pertama.

Secara keseluruhannya lebih 46.04 juta dos vaksin diberikan kepada penduduk Malaysia sejak 24 Februari lalu hingga semalam.

Daripada jumlah itu 66.1 peratus atau 21,591,116 individu melengkapkan vaksinasi, sementara 24,567,968 lagi menerima sekurang-kurangnya satu dos daripada vaksin dua dos Pfizer, Sinovac atau AstraZeneca, atau vaksin dos tunggal Cansino.

Keseluruhannya lebih 46.04 juta dos diberikan dengan semalam sahaja sebanyak 153,736 individu melengkapkan vaksinasi, manakala 55,798 menerima dos pertama.


Arab Saudi mohon Indonesia segera hantar tenaga kerja

Arab Saudi mengemukakan permohonan kepada kerajaan Republik Indonesia supaya menghantar tenaga pekerja ke negaranya dengan kadar segera.

Duta Arab Saudi ke Indonesia, Issam Al-Thaqafi berharap Indonesia akan menyambung kembali pembekalan tenaga kerja selepas penghantaran itu digantung sebelum ini selama lapan tahun.

Sejak Februari 2014, Arab Saudi dan Indonesia sudah memeterai perjanjian untuk menyambung kembali penghantaran pekerja domestik Indonesia, namun disebabkan penularan Covid-19 terpaksa ditangguhkan.

“Kementerian itu sedang berusaha untuk menyelesaikan masalah ini secepat mungkin,” jelasnya.

Indonesia Gazzete melaporkan republik itu menggantung penghantaran pekerja pembantu rumah ke Arab Saudi dan negara lain pada 2011 akibat hukuman mati yang dijatuhkan terhadap pembantu rumah yang disabitkan bersalah kerana membunuh majikannya.

Portal berita itu menyatakan larangan tersebut dikenakan selepas kerajaan itu menjatuhkan hukuman mati kepada rakyatnya tanpa memberitahu keluarga atau kerajaan Indonesia.

Sejak dari itu, Kementerian Tenaga Kerja Indonesia dengan kerjasama agensi kerajaan lain untuk menyekat semua protokol mengenai tenaga kerjanya di luar negara. – Agensi


Kerajaan sementara Melaka, bekas EXCO berebut sebuah kereta

Isu kenderaan rasmi turut memanaskan situasi politik Melaka apabila bekas Ahli EXCO negeri enggan memulangkannya selagi bekas Ahli EXCO lain tidak berbuat demikian.

Perebutan kenderaan antara bahagian pentadbiran kerajaan sementara dengan bekas EXCO Pertanian Datuk Norhizam Hassan Baktee tercetus setelah Dewan Undangan Negeri (DUN) dibubarkan.

Menjadikan alasan pembubaran DUN menyebabkan tidak ada lagi individu yang menjadi wakil rakyat atau EXCO, Norhizam bertegas akan menyimpan kereta itu selagi semua bekas EXCO lain tidak menyerahkannya.

Menurutnya beliau tidak menggunakan kenderaan rasmi itu kerana sudah memiliki kereta sendiri.

“Saya tidak menggunakan kenderaan rasmi itu, saya simpan kerana saya ada kereta saya sendiri.

“Tetapi saya mahu keadilan kerana apabila Dewan Undangan Negeri dibubarkan pada 4 Oktober lalu, sudah tidak ada kerajaan negeri lagi.

“Siapa yang lantik kerajaan sementara (caretaker)? Saya tidak iktiraf kerajaan sementara itu,” katanya hari ini.

Sebelum ini, Setiausaha Kerajaan Negeri Melaka, Datuk Kamel Mohamad mengarahkan beliau dan dua lagi bekas EXCO, Datuk Seri Idris Haron dan Datuk Noor Effandi Ahmad memulangkan kereta rasmi itu.

Idris dan Noor Effandi telah memulangkan kereta itu kelmarin.

Norhizam yang juga bekas Ahli Dewan Undangan Negeri Pengkalan Batu meminta Kamel menganjurkan program penyerahan kereta melibatkan semua bekas EXCO.


Dua lagi vaksin Covid-19 dilulus untuk kegunaan di Malaysia

Kementerian Kesihatan (KKM) meluluskan dua lagi vaksin Covid-19 untuk kegunaan ketika bencana setelah perkara itu dibincangkan pada Mesyuarat Pihak Berkuasa Kawalan Dadah (PBKD) kali ke-361, hari ini.

Ketua Pengarah Kesihatan Tan Sri Dr Noor Hisham Abdullah memaklumkan kedua-dua vaksin berkenaan ialah Covilo (Sinopharm) buatan China dan Janssen (J&J) yang dikeluarkan Belgium.

“Kelulusan pendaftaran bersyarat ini memerlukan maklumat kualiti, keselamatan dan keberkesanan produk vaksin tersebut dipantau dan dinilai berdasarkan data-data terkini dari semasa ke semasa.

“Ia bagi memastikan perbandingan manfaat-risiko (benefit over risk) bagi produk-produk vaksin tersebut kekal positif,” katanya dalam kenyataan hari ini.

Covilo adalah vaksin yang dibangunkan oleh China National Biotec Group Company Limited (CNBG), Sinopharm, yang juga dikenali sebagai vaksin Covid-19 Sinopharm.

Menurut Pentadbiran Makanan dan Ubat-Ubatan (FDA) Amerika Syarikat Covilo adalah vaksin imunisasi untuk individu berusia 18 tahun ke atas bagi melawan virus Covid-19.

Pemberian vaksinasi Covilo terdiri daripada dua dos berasingan yang masing-masing sebanyak 0.5 ml di mana dos kedua perlu diberikan antara 21 hingga 28 hari selepas dos pertama.

Susulan risiko jangkitan dan kematian akibat Covid-19 terhadap individu berusia, kumpulan itu dikenal pasti untuk diberi keutamaan.

Berdasarkan data keberkesanan dan keselamatan yang sangat terhad pada individu berusia 60 tahun ke atas FDA menyarankan pemberian kepada individu usia berkenaan perlu dilakukan secara berhati-hati.

Sementara Janssen pula adalah vaksin dikeluarkan Johnson & Johnson yang menerima pengesahan sementara Kumpulan Pakar Penasihat Strategik WHO (SAGE) mengenai Imunisasi.

Vaksin J&J boleh diberikan kepada individu yang pernah dijangkiti Covid-19. Vaksin itu juga boleh diberikan kepada wanita yang menyusu bayi.

Mengulas lanjut, Dr Noor Hisham berkata KKM akan sentiasa mempertingkatkan tahap kesihatan awam dalam memerangi wabak Covid-19 melalui perolehan bekalan vaksin yang telah dinilai dari aspek kualiti, keselamatan dan keberkesanan oleh Bahagian Regulatori Farmasi Negara (NPRA) dan diluluskan oleh PBKD.

“Kerajaan juga komited untuk memastikan penduduk dewasa Malaysia mencapai imuniti kelompok (herd immunity) selaras dengan sasaran Program Imunisasi Covid-19 Kebangsaan (PICK).


KWSP sedang kaji kaedah cagaran dicadang PMX tanpa beri kebenaran pengeluaran

Cadangan kerajaan campuran untuk melaksanakan kemudahan penggunaan baki caruman dalam Akaun 2 ahli Kumpulan Wang Simpanan Pekerja (KWSP) sebagai cagaran sedang diperincikan agensi pencen kakitangan swasta itu.

KWSP dalam satu kenyataan akan menimbang cadangan terkini oleh Perdana Menteri Datuk Seri Anwar Ibrahim semalam mengenai kemudahan berkenaan.

“KWSP ambil maklum perkembangan ini dan akan mempertimbangkan semua faktor yang relevan bagi memastikan pelaksanaan yang lancar.

“Maklumat lanjut mengenai pelaksanaan kemudahan ini akan diumumkan oleh KWSP pada masa yang akan datang,” kata kenyataan itu hari ini.

Anwar ketika menggulung perbahasan Belanjawan 2023 di Dewan Rakyat semalam berkata kerajaan akan memperkenalkan kaedah yang membolehkan pencarum KWSP menggunakan wang caruman di agensi itu sebagai cagaran kepada bank bagi tujuan pembiayaan kewangan.

Kaedah itu boleh ditawarkan kepada mana-mana pencarum KWSP yang ‘terdesak’ untuk mendapatkan pinjaman kewangan dengan cagaran daripada agensi terbabit.

“Prinsip saya ialah wang KWSP adalah untuk simpanan hari tua dan kita beri kelonggaran zaman Covid-19, malah negara yang memberi kelonggaran sama juga sudah membatalkan kaedah itu.

“Tetapi saya masih mendengar pandangan, oleh itu saya cadangkan untuk memperkenalkan satu kaedah bagi permudahkan untuk orang terdesak supaya KWSP memberikan ruang bagi pencarum yang mempunyai wang untuk membuat pinjaman bank dengan cagaran daripada agensi itu,” katanya lagi.

Anwar yang juga Menteri Kewangan, berkata pihaknya menyifatkan kaedah KWSP memberikan ruang kepada pencarum yang mempunyai wang dan dalam keadaan terdesak pinjam dari bank, dengan jaminan cagaran bank, adalah yang terbaik.

Anwar berkata, mereka yang dicadangkan boleh melakukan pengeluaran itu hanya tertumpu kepada yang mempunyai wang dalam KWSP.

“Saya cadangkan yang mempunyai peluang, ada seorang yang merayu kepada KWSP dia mempunyai RM1 juta (dalam KWSP) tetapi terikat kat situ.

“Dia terpaksa bayar untuk hutang perniagaannya sekitar RM180,000 hingga RM200,000, itu spesifik kes. Oleh itu saya kata, tak pelah kita buat koleteral, dia tidak ‘withdraw’ (keluarkan) daripada KWSP tetapi dalam masa sama KWSP buat koleteral itu sebagai cagaran,” katanya.


Bajet 2023 kurangkan subsidi, harga apa akan naik pula? Hishammuddin

Ahli Parlimen Barisan Nasional (BN) yang ‘dipaksa’ menyokong kepimpinan Datuk Seri Anwar Ibrahim hari ini (24 Februari 2023) turut mengkritik Bajet 2023 yang dibentangkan Perdana Menteri yang juga Menteri Kewangan itu.

Ahli Parlimen BN-Sembrong, Datuk Seri Hishammuddin Hussein ketika mengulas bajet itu mendakwa Kementerian Kewangan telah mengurangkan peruntukan untuk perbelanjaan subsidi tahun ini.

Angka itu dikatakan kurang RM6 bilion berbanding RM70 bilion seperti yang diunjurkan bekas Menteri Kewangan, Tengku Datuk Seri Zafrul Abdul Aziz, tahun lalu.

“Berhubung kait dengan kos sara hidup kalau tak salah lah, saya tengok subsidi telah pun dikurangkan daripada RM70 bilion kepada RM64 bilion.

“Seingat saya, tahun lepas RM70 bilion.

“Jadi apa yang jadi tanda-tanda sekarang (ialah) subsidi mana yang telah pun dikurangkan?

“Dan harga apa yang akan meningkat kerana kekurangan subsidi-subsidi berkenaan,” katanya dalam satu kenyataan disiarkan dalam Facebook beliau hari ini.

Anwar ketika membentangkan Belanjawan 2023 di Dewan Rakyat hari ini mengumumkan kerajaan menyediakan dana RM64 bilion tahun ini dalam bentuk subsidi, bantuan serta insentif.

Menurut Anwar sejumlah besar dana itu untuk meminimum kos sara hidup melalui kawalan harga barang, bantuan kewangan, di samping bertujuan memberi perkhidmatan kepada rakyat terbanyak.


Bekas isteri SM Faisal masuk penjara hari ini

Bekas isteri ahli perniagaan Datuk SM Faisal SM Nasimuddin, Emilia Hanafi, akan menjalani hukuman penjara tujuh hari kerana gagal mematuhi perintah Mahkamah Tinggi Syariah mengenai tarikh lawatan tiga anaknya.

Hukuman itu dijatuhkan selepas dia menyerah diri ke Mahkamah Syariah Kuala Lumpur, jari ini.

Menurut peguamnya, Nazri Yahya, Emilia akan menjalani hukuman bermula hari ini di Penjara Wanita Kajang.

Memetik laporan NST, Emilia, 43, yang memakai jubah putih, tiba di mahkamah Syariah pada jam 10 pagi, ditemani ahli keluarga, rakan dan penyokongnya.

Ketika ditemui pemberita di perkarangan mahkamah, Emilia berkata:

“Semoga kes saya menjadi contoh supaya saya mendapat keadilan yang sewajarnya dan (ada) pihak yang boleh membantu untuk meneliti kes saya di Mahkamah Syariah.”

Pada 4 September 2019, Mahkamah Tinggi Syariah menjatuhkan hukuman penjara tujuh hari kepada Emilia kerana menjadualkan semula tarikh lawatan secara sebelah pihak untuk anak-anaknya bersama bapa mereka SM Faisal.

Bagaimanapun, dia diikat jamin RM5,000 sementara menunggu rayuannya.

Pada 15 Jun, Emilia memfailkan permohonan semakan kehakiman untuk mencabar bidang kuasa Mahkamah Syariah Kuala Lumpur.

Emilia dan SM Faisal, yang mempunyai tiga anak – Fawwaz, Faiz dan Farhan – bercerai pada 2016 dengan Emilia mengekalkan hak penjagaan penuh anak-anak mereka dan Faisal diberi hak lawatan.


Kabinet tak perlu dapatkan nasihat jawatankuasa khas, kata pensyarah

Kabinet tidak perlu mendapatkan nasihat daripada Jawatankuasa Khas Bebas Darurat 2021 dalam membuat keputusan untuk membatalkan Ordinan Darurat yang dilaksana berdasarkan Perlembagaan Persekutuan.

Pensyarah Kanan Hal Ehwal Dasar, Politik Ekonomi dan Pengajian Antarabangsa, Pusat Pengajian Antarabangsa, Universiti Utara Malaysia Dr Md Shukri Shuib berkata jawatankuasa itu hanya bersifat ad hoc dalam menasihati urusan tersebut.

“Dalam hal ini, tugas eksekutif lebih utama daripada jawatankuasa dan ia terpulang kepada mereka yang melantik jawatankuasa itu untuk menggunakan perkhidmatan (nasihat) jawatankuasa bebas itu atau tidak.

“Jawatankuasa ini bukanlah perjawatan yang tetap, nama pun jawatankuasa ad hoc, sekiranya diperlukan pandangan maka dia ambik la. Kita tidak boleh memaksa orang untuk terima pandangan sekiranya ia tidak diperlukan,” katanya.

Beliau berkata demikian ketika mengulas kenyataan Mufti Perlis Datuk Dr Mohd Asri Zainul Abidin yang menyifatkan pelantikannya dalam Jawatankuasa Khas Bebas Darurat 2021 sebagai sia-sia susulan perkembangan isu pembatalan Ordinan Darurat.

Memetik Bernama Md Shukri berkata isu pelantikan yang dianggap sia-sia itu tidak perlu timbul dan ia sekadar untuk mensensasi keadaan semasa.

Pensyarah Kanan Program Sains Politik Universiti Kebangsaan Malaysia (UKM) Dr Jamaie Hamil pula berkata, bidang kuasa Kabinet adalah lebih tinggi daripada sebarang jawatankuasa yang dibentuk dan mereka berhak untuk membuat keputusan mengikut lunas undang-undang.

“Dalam hal ini, memang Perdana Menteri dan Kabinetnya telah membuat keputusan yang betul daripada segi bidang kuasa, cuma isu ini timbul kerana mereka menganggap Kabinet seharusnya mendapatkan pandangan mereka terlebih dahulu,” katanya.

Mengenai bidang kuasa, Jamaie menjelaskan bahawa dari segi pemerintahan, Perdana Menteri mempunyai kuasa pentadbir dan Yang di-Pertuan Agong adalah sebagai simbol kepada ketaatan rakyat terhadap undang-undang dan Perlembagaan.

Justeru, katanya dari segi pentadbiran, Yang di-Pertuan Agong seharusnya mengikut nasihat Perdana Menteri dan jemaahnya seperti amalan biasa yang dilaksanakan di negara ini.

“Sepatutnya sebagaimana yang diamalkan di Malaysia selama ini, Yang di-Pertuan Agong perlu mengikut nasihat yang diberikan oleh Perdana Menteri.

“Namun apabila keadaan politik yang kurang stabil ketika ini, orang beranggapan bahawa Yang di-Pertuan Agong mempunyai kuasa mutlak yang mana persepsi dan pemahaman ini adalah salah sama sekali kerana pentadbiran oleh Perdana Menteri adalah lebih penting dan berkuasa,” katanya.


Kaedah pinjaman baharu untuk M40 bakal diperkenal PTPTN

Perbadanan Tabung Pendidikan Tinggi Nasional (PTPTN) akan memaklumkan kaedah pelaksanaan pinjaman terkini bagi golongan M40 (M1) dan pinjaman komputer riba bagi golongan berkenaan dalam masa terdekat selepas dimuktamadkan.

Ini berikutan pengumuman Perdana Menteri Datuk Seri Ismail Sabri Yaakob semalam mengenai kenaikan pinjaman PTPTN kepada golongan itu daripada 75 peratus kepada 100 peratus serta kemudahan pinjaman komputer riba, lapor Bernama.

Dalam kenyataan hari ini, PTPTN menzahirkan penghargaan kepada Perdana Menteri atas pengumuman tersebut.

“Pengumuman ini jelas menunjukkan keprihatinan kerajaan dalam menjaga kebajikan serta kepentingan mahasiswa Keluarga Malaysia,” menurut kenyataan itu.

Sementara itu, PTPTN memaklumkan bahawa peminjam yang menamatkan pengajian bermula 2019 dengan memperoleh Ijazah Sarjana Muda Kelas Pertama layak membuat permohonan untuk pengecualian bayaran balik pinjaman, yang dibuka sejak semalam hingga 31 Dis.

“Peminjam boleh memohon secara dalam talian di portal rasmi PTPTN https://www.ptptn.gov.my/kelaspertamaonline/Utama,” menurut kenyataan itu.

Untuk maklumat lanjut, peminjam juga boleh menghubungi PTPTN melalui Careline PTPTN di 03-2193 3000 (operasi Isnin hingga Jumaat, 9 pagi hingga 5 petang), Live Chat di www.ptptn.gov.my atau media sosial rasmi PTPTN.


Junta tentera caj RM350 ambil mayat penunjuk perasaan

Pihak junta tentera Myanmar dilaporkan mengenakan caj sehingga AS$85 terhadap keluarga yang hendak mengambil mayat penunjuk perasaan yang ditembak, kata aktivis.

Menurut laman Facebook Bago University Students’ Union mayat penunjuk perasaan yang ditembak askar junta kini ditempatkan di bilik mayat.

“Pihak tentera kini mengenakan caj 120,000 Myanmar kyat kepada keluarga yang mahu membawa pulang mayat anggota keluarga mereka yang mati ditembak,” kata laman FB itu.

Radio Free Asia Burma turut melaporkan perkara sama.

Sekurang-kurangnya 82 orang ditembak mati di Bago, 90 kilometer di timur laut Yangon, Jumaat lalu, selepas bandar itu diserbu tentera junta, kata pertubuhan bantuan untuk tahanan politik.

Tentera junta dilaporkan menggunakan mesingan dan pelancar bom tangan untuk menghalang penunjuk perasaan di Bago, menyebakan puluhan lagi cedera.

Lebih 700 orang, kebanyakannya penunjuk perasaan terbunuh sejak tentera merampas kuasa pada 1 Februari lalu.

Sejak itu pasukan keselamatan junta yang terdiri daripada polis, askar dan pasukan elit menjalankan tindakan sistematik untuk mematahkan demonstrasi aman, dengan menahan lebih 3,000 penunjuk perasaan. – Agensi


Hargai pengorbanan petugas barisan hadapan, bukan dihina

Petugas barisan hadapan merupakan individu paling berisiko dijangkiti virus Covid-19. Mereka juga punya anak isteri, suami dan keluarga untuk diberi makan. Demi negara, kesihatan dan kesejahteraan anda semua, mereka korban segalanya.

Termasuklah masa rehat dan senang mereka. Jadi, jangan jadikan diri anda sebahagian yang menyumbang kepada runtuhnya semangat petugas barisan hadapan ini.

Namun, masih ramai yang memberi pandangan negatif terhadap golongan ini. Malah ada yang memuat naik turun komen negatif menghina dan mempertikai usaha mereka.

Seorang doktor Pejabat Kesihatan Daerah Sepang, Zuraihan Dahari meluahkan kekecewaannya dalam Facebook kerana sikap orang ramai yang tidak beradab dan menjaga bahasa semasa berkomunikasi dengan kakitangan barisan hadapan.

“Kami di Pejabat Kesihatan Daerah Sepang tidak akan mengambil ringan akan insiden caci-maki & ugutan kontak rapat/ kes terhadap anggota kesihatan kami.

“Kami cuba sedaya upaya dalam mengawal penularan COVID-19 di Sepang. Mohon kerjasama penduduk di Sepang untuk mudahkan urusan kerja kami.

“Kami perlukan anggota kami bekerja dalam keadaan mental yang stabil, fizikal yang sihat.

“Sila jaga adab & bahasa semasa berkomunikasi dengan anggota kami.

“Terima kasih kepada PDRM kerana sentiasa susah senang bersama kami dalam musim pandemik ini.”

Dalam pada itu, laporan diterbitkan badan bukan kerajaan (NGO) kesihatan Mac lalu menunjukkan lebih 400 pekerja barisan hadapan COVID-19 diserang di seluruh dunia.

Ini menunjukkan kes buli dan menghina barisan hadapan kian meningkat.

Gabungan Mempertahankan Kesihatan Dalam Konflik (TSHCC) melancarkan peta interaktif yang menunjukkan 1,172 tindakan ganas dan serangan terhadap pekerja kesihatan atau kemudahan kesihatan tahun lalu.

Lebih satu pertiga (412) tindakan itu secara langsung berkaitan dengan COVID-19, menurut laporan yang memetik beberapa contoh.

Antara lain ialah kejadian di Mexico apabila seorang jururawat diserang dan dicederakan oleh kumpulan yang menuduhnya menyebarkan virus berkenaan.

Di Dakar, tiga pekerja sosial dilempar batu oleh penduduk yang enggan membenarkan pengebumian mangsa COVID-19 berdekatan kediaman mereka.

Di Birmingham, England, seorang pekerja kesihatan dicerca dan dihina oleh seorang jirannya.

Sebilangan besar, iaitu sebanyak 80 peratus pelaku keganasan, adalah orang awam, bagaimanapun terdapat juga ancaman daripada pihak berkuasa.

Di Mesir, petugas kesihatan yang mengkritik pengendalian wabak ditangkap oleh pasukan keselamatan dan dituduh menyebarkan maklumat palsu serta menjadi anggota kumpulan pengganas.

Menurut pakar motivasi dan kaunseling, Hushim Salleh, mereka yang selalu menghina petugas barisan hadapan ini mempunyai masalah psikologi dan rata-rata mereka hidup bersendiri.

“Saya boleh katakan kebanyakan mereka ini tiada kasih sayang, atau ada pengalaman lampau hingga menyebabkan pemikiran menjadi negatif. Golongan ini beranggapan semua orang yang buat baik tidak kena dan boleh dikatakan ada yang mengalami split personaliti.

“Ini menyebabkan mereka menolak idea serta pendapat orang lain hingga menyebabkan mereka meninggalkan komen-komen tidak masuk akal dalam media sosial. Kebiasaannya mereka akan bertindak di belakang tadbir,” katanya.

Tambah Hushim, golongan ini tidak akan nampak kebaikan orang lain. Ini yang terjadi kepada barisan hadapan. Bahkan kebanyakan mereka kehidupan mereka bersendirian, tiada kawan dan cenderung ke arah kesihatan mental.

“Kita sedia maklum, sejak Perintah Kawalan Pergerakan (PKP) dikuatkuasakan pada 18 Mac tahun lalu bagi memutuskan rantaian penularan wabak koronavirus (Covid-19), ramai yang stres. Ramai yang tidak boleh bersosial, melancong, duduk terperap dalam rumah dan rutin harian yang membosankan.

“Hal ini menyebabkan segelintir sentiasa ada persepsi negatif, bosan dan mula terfikir menjatuhkan barisan hadapan yang bertugas. Mereka menganggap  barisan hadapan menyukarkan hidup mereka. Apabila emosi tidak stabil, maka wujudlah masalah hati dan hasad dengki dengan orang lain,” jelasnya.

Tambah beliau, mereka mengalami keletihan pandemik hingga mencetuskan kesan psikologi dan emosi yang membawa pada tahap mereka sudah tidak kisah dengan situasi penularan wabak Covid-19 ini.

“Mereka bukan tidak tahu tentang angka jangkitan kes dan pentingnya sokongan kepada kumpulan barisan hadapan kerana ia boleh diperoleh daripada telefon pintar masing-masing tapi keadaan sekarang ada kalanya membawa kepada pemikiran yang tidak rasional,” katanya.

Bahkan Hushim pernah didatangi guru yang tertekan kerana dituduh makan gaji buta. Kebanyakan mereka  tidak berpuas hati dengan guru-guru yang bekerja di rumah dan dapat gaji, kemudian golongan ini memberi komen dan memuat naik status negatif di media sosial.

“Secara keseluruhannya, golongan ini mahukan perhatian dan kurang kasih sayang. Justeru, pentingnya keimanan diri, hati kalbu yang bersih, matang menggunakan media sosial dan menghormati orang lain,” ujarnya.

Beliau menambah, kita bersyukur masih berpeluang meneruskan aktiviti harian dengan selesa di rumah bersama keluarga sementara para petugas barisan hadapan berusaha keras, mengorbankan keselamatan dan masa mereka demi mengekang penularan kes Covid-19.


Duduk rumah, jangan keluar jika tidak ada keperluan, titah Agong

Rakyat jelata dinasihati agar duduk rumah dan jangan keluar rumah jika tidak ada keperluan mendesak ekoran penularan Covid-19 yang semakin mengganas ketika ini, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Sultan Abdullah mengajak orang ramai untuk bersama membantu petugas barisan hadapan yang sudah keletihan tidak berhenti melawan Covid-19 sejak ia bermula Mac tahun lalu, Datuk Pengelola Bijaya Diraja Istana Negara Datuk Ahmad Fadil Shamsuddin.

Baginda turut mengulangi titah nasihat baginda baru-baru ini supaya rakyat mengutamakan keselamatan dan kesihatan diri serta keluarga dengan sentiasa berdisiplin mematuhi larangan-larangan dan arahan-arahan terkini yang ditetapkan oleh Majlis Keselamatan Negara (MKN), katanya.

“Titah nasihat Sultan Abdullah itu adalah bagi mengelakkan negara ini dibadai tsunami Covid-19 seperti yang dialami oleh beberapa negara di Asia Selatan dan Eropah,” kata Ahmad Fadil dalam kenyataan yang dikeluarkan Istana Negara hari ini.

Sultan Abdullah turut mengingatkan rakyat bahawa mereka dilarang sama sekali melakukan pergerakan rentas negeri dan daerah mengikut keputusan MKN dan Kementerian Kesihatan, yang mana perkara itu selaras dengan prinsip menjaga kemaslahatan ummah dan hifzu an-nafs.

Agong juga amat memahami keluh-kesah rakyat di peringkat akar umbi yang terjejas teruk akibat penularan Covid-19, dan sehubungan dengan itu, baginda menzahirkan harapan agar masalah dan kelangsungan hidup rakyat ditangani serta dipelihara oleh kerajaan dan semua pihak yang bertanggungjawab, katanya.

“Sultan Abdullah turut menzahirkan kebimbangan dengan situasi terkini wabak Covid-19 yang masih tidak menunjukkan sebarang tanda penurunan mendadak sejak kes positif harian dicatatkan mencecah 4,000 kes di negara ini sejak minggu lalu.

“Oleh hal yang demikian, Seri Paduka Baginda menzahirkan harapan agar kerajaan, sektor swasta, pertubuhan bukan kerajaan dan rakyat melipatgandakan lagi usaha yang sedang dan akan dilakukan untuk melandaikan kes positif harian wabak ini yang telah memberikan kesan kepada semua pihak tanpa mengira latar belakang,” katanya.

Ahmad Fadil berkata baginda turut menyeru semua pihak agar mengetepikan perbezaan dan kepentingan diri masing-masing untuk bersama-sama berganding bahu membantu kerajaan serta para petugas barisan hadapan menjayakan pelaksanaan Program Imunisasi Covid-19 Kebangsaan dan usaha-usaha memerangi wabak tersebut.

Sultan Abdullah juga menzahirkan keyakinan bahawa dengan kerjasama padu dan komitmen tinggi daripada semua pihak, negara mampu melandaikan penularan jangkitan Covid-19 demi keselamatan diri dan kesejahteraan negara yang dicintai.

“Mengambil keberkatan bulan Ramadan yang mulia ini dan menjelangnya sambutan Hari Raya Aidilfitri, Seri Paduka Baginda dan Seri Paduka Baginda Raja Permaisuri Agong mengambil kesempatan ini mengajak rakyat untuk bersama baginda berdua mendoakan semoga negara sentiasa diberkati dan dilindungi serta ancaman wabak Covid-19 ini dapat diakhiri dengan segera,” kata Ahmad Fadil.


Bongkar rasuah bukan kerja menteri pelancongan, MP kerajaan tegur King Sing

Ahli Parlimen kerajaan menegur tindakan Menteri Pelancongan, Seni dan Budaya,  Datuk Seri Tiong King Sing yang berusaha ‘membongkar’ kegiatan rasuah yang didakwanya berlaku di Lapangan Terbang Antarabangsa Kuala Lumpur (KLIA).

Ahli Parlimen Pasir Gudang, Hassan Abdul Karim berkata tugas membongkar kegiatan rasuah merupakan bidang kuasa agensi di bawah Kementerian Dalam Negeri (KDN).

“Tugas bongkar rasuah ialah kerja SPRM (Suruhanjaya Pencegahan Rasuah Malaysia), polis dan Jabatan Imigresen di bawah KDN. Bukan tugas hakiki menteri pelancongan.

“Menteri langgar tugas penjawat awam adalah kesalahan di bawah Kanun Keseksaan dan salah guna kuasa di bawah Akta SPRM. Tak boleh buat kerja kong kalikong,” katanya.

Bekas Pengerusi PKR Johor itu mengulas soal laporan King Sing yang mendakwa kekecohan di KLIA pada Rabu lalu susulan tindakannya membongkar rasuah yang berlaku di pintu masuk negara.

Semalam, King Sing yang merupakan Ahli Parlimen Bintulu mengaku dirinya merupakan menteri yang dimaksudnya oleh laporan media berkait kekecohan di balai ketibaan antarabangsa KLIA pada Rabu lalu.

Namun beliau mempertahankan tindakannya itu dan menegaskan telah diberitahu bahawa pegawai Imigresen bertugas meminta rasuah untuk membebaskan seorang wanita warga China yang dinafikan kemasukannya ke negara ini.

Sebelumnya, Jabatan Imigresen Malaysia memberitahu pihaknya sudah memulakan siasatan berhubung kejadian tersebut.


PM Britain terselamat dalam undi tak percaya di Parlimen

Perdana Menteri Britain, Boris Johnson terselamat dalam undi tidak percaya pada Isnin (6 Jun) tetapi penentangan besar dalam Parti Konservatifnya berhubung skandal yang dipanggil “partygate” memberi tamparan kepadanya, menyebabkan beliau bergelut untuk memenangi kembali sokongan.

Johnson, yang meraih kemenangan besar dalam pilihan raya pada 2019, berdepan tekanan yang semakin meningkat selepas beliau dan kakitangan mengadakan parti yang turut menghidangkan alkohol di pejabat dan kediamannya di Downing Street ketika Britain dikenakan perintah berkurung susulan pandemik Covid-19.

Undi itu menjadi tamparan kepada Johnson, dengan 41 peratus ahli Parlimennya mengundi menentang kepimpinannya selepas berbulan-bulan skandal dan penyelewengan yang menimbulkan persoalan mengenai kuasanya untuk mentadbir Britain dan menjatuhkan reputasinya Parti Konservatif dalam kalangan orang ramai.

Tetapi Johnson, yang mahir dalam kemunculan semula politik, sebaliknya menyifatkan undian itu sebagai “keputusan yang menentukan” yang bermaksud “sebagai kerajaan kita boleh meneruskan dan menumpukan kepada perkara yang saya fikir sangat penting kepada orang ramai”.

“Kami boleh menumpukan perhatian kepada perkara yang kami lakukan untuk membantu orang ramai yang menanggung kos sara hidup, apa yang kami lakukan untuk menghapuskan tunggakan Covid, apa yang kami lakukan untuk menjadikan jalan raya dan komuniti lebih selamat dengan meletakkan lebih ramai polis,” kata Johnson, yang selama berminggu-minggu cuba mengalihkan perbualan nasional daripada “partygate”.

Ia adalah perubahan nasib Johnson dan menggariskan kemarahan yang mendalam terhadapnya. Beliau disambut dengan paduan suara cemuhan dan ejekan, serta sorakan pada acara meraikan Jubli Platinum Ratu Elizabeth dalam beberapa hari kebelakangan ini.

Beberapa ahli Parlimen menyifatkan undian itu, yang menyaksikan 211 daripada mereka mengundi memihak kepada Johnson, berbanding 148 menolak, adalah lebih buruk daripada yang dijangkakan bagi seorang perdana menteri, setelah memenangi majoriti terbesar Konservatif dalam lebih tiga dekad.

“Boris Johnson akan berasa lega dengan undian ini. Tetapi dia juga akan memahami bahawa keutamaan seterusnya adalah untuk membina semula perpaduan parti,” kata bekas menteri David Jones.

Yang lain kurang optimistik, dengan seorang ahli Parlimen Konservatif berkata: “Ia jelas lebih buruk daripada jangkaan kebanyakan orang. Tetapi masih terlalu awal untuk menyatakan apa yang akan berlaku sekarang.” – Agensi


Inflasi: Saiz pakej semakin mengecil dan pengguna tidak nampak

Ia adalah tindakan yang anda tidak sepatutnya nampak. Adakah ianya turut berlaku terhadap beberapa barangan di Malaysia?

Daripada kertas tisu tandas kepada yogurt dan kopi kepada kerepek jagung, pengeluar secara senyap-senyap mengecilkan saiz pakej tanpa menurunkan harga. Ia digelar ‘pengecutan’, dan semakin berkembang pesat di seluruh dunia.

Di Amerika Syarikat (AS) kotak kecil Kleenex kini mempunyai 60 tisu. Beberapa bulan lalu, ia mempunyai 65 helai. Yoghurt Chobani Flips telah menyusut daripada 5.3 auns kepada 4.5 auns.

Di United Kingdom, Nestle mengurangkan tin kopi Nescafe Azera Americano daripada 100 gram kepada 90 gram.

Di India, sabun pinggan mangkuk Vim telah menyusut daripada 155 gram kepada 135 gram.

‘Pengecutan’ bukan perkara baru, kata pakar. Tetapi ia berkembang pesat pada masa inflasi yang tinggi apabila syarikat bergelut dengan peningkatan kos untuk bahan, pembungkusan, buruh dan pengangkutan.

Inflasi harga pengguna global meningkat sebanyak 7 peratus pada bulan Mei, kadar yang mungkin akan berterusan hingga September, menurut S&P Global.

“Ia datang dalam gelombang. Kita kebetulan berada dalam gelombang pasang surut pada masa ini kerana inflasi,” kata Edgar Dworsky, seorang peguam bela pengguna dan bekas penolong peguam negara di Massachusetts yang telah mendokumentasikan ‘pengecutan’ di laman web Dunia Penggunanya selama beberapa dekad.

Dworsky mula melihat kotak-kotak yang lebih kecil di bahagian jualan bijirin pada musim gugur lalu, dan ‘pengecutan’ telah meningkat dari situ.

Dia boleh memetik berpuluh-puluh contoh, daripada kertas tandas Cottonelle Ultra Clean Care, yang telah mengecut daripada 340 helai setiap gulung kepada 312 helai, kepada kopi Folgers yang mengecilkan bekas 51 aunnya kepada 43.5 aun tetapi masih mengatakan ia akan menghasilkan sehingga 400 cawan . (Folgers mengatakan ia menggunakan teknologi baharu yang menghasilkan kacang yang lebih ringan.)

Dworsky berkata ‘pengecutan’ menarik minat pengeluar kerana mereka tahu pelanggan akan melihat kenaikan harga tetapi tidak akan menyemak berat bersih atau butiran kecil, seperti bilangan helaian pada segulung kertas tandas.

“Syarikat juga boleh menggunakan helah untuk menarik perhatian daripada mengecilkan saiz, seperti menandakan pakej yang lebih kecil dengan label baharu yang terang yang menarik perhatian pembeli,” katanya.

Sesetengah pelanggan yang menyedari pengecilan saiz berkongsi contoh di media sosial. Yang lain berkata penyusutan menyebabkan mereka mengubah tabiat membeli-belah.

Hitendra Chaturvedi, seorang profesor pengurusan rantaian bekalan di Carey School of Business, Arizona State University berkata beliau tidak terkejut lagi banyak syarikat sedang bergelut dengan kekurangan buruh dan kos bahan mentah yang lebih tinggi.

Tetapi dalam beberapa kes, keuntungan syarikat – atau jualan ditolak kos menjalankan perniagaan – juga meningkat dengan pesat, dan Chaturvedi mendapati perkara itu merisaukan.

Dia memberikan contoh Mondelez International, yang mengecilkan saiz coklat Cadbury Dairy Milk di U.K. tanpa menurunkan harga. – Agensi


UAE benar perjudian, buka kasino

Salah satu daripada tujuh wilayah di Emiriah Arab Bersatu (UAE) akan membenarkan ‘perjudian’ setelah mengumumkan perjanjian berbilion-bilion dolar dengan pemaju dan pengendali hotel mewah serta kasino, Wynn Resorts.

Pengumuman oleh wilayah Ras al-Khaimah menyusul khabar angin yang muncul sejak berbulan lalu mengenai pembukaan sebuah kasino di UAE – negara dengan bangunan pencakar langit di Dubai, dan Abu Dhabi yang kaya dengan minyak.

UAE mempunyai tujuh wilayah yang setiau satu ditadbir oleh seorang Sheikh iaitu Abu Dhabi, Dubai, Sharjah, Ajman, Umm Al-Quwain, Fujairah, dan Ras Al Khaimah.

Pada awalnya, kenyataan yang dikeluarkan oleh Wynn Resorts dan Ras al-Khaimah hanya merujuk kepada “gaming” tanpa mengulas lanjut. Pihak Berkuasa Pembangunan Pelancongan wilayah itu berulang kali enggan menjawab soalan sama ada “gaming” yang dimaksudkan itu melibatkan pertaruhan tunai.

Sementara wilayah lain tidak mengumumkan perjanjian sama, pengendali kasino Caesars Palace telah mengendalikan pusat peranginan yang besar di Dubai, tanpa perjudian.

Bagaimanapun, satu kenyataan daripada pihak berkuasa Ras al-Khaimah berkata bahagian ‘permainan’ baharu akan memerlukan “pematuhan terhadap semua undang-undang dan peraturan yang terpakai (termasuk undang-undang jenayah kewangan) daripada pengendali, pembekal dan pekerja.” Ia juga akan “memastikan ‘gaming’ yang bertanggungjawab di semua peringkat.”

‘Gaming’ sering digunakan sebagai bahasa lembut untuk perjudian di Amerika Syarikat. “Gaming” sering digunakan secara sinonim dengan perjudian dalam konteks perhotelan dan aktiviti masa lapang, walaupun tidak jelas sama ada ini secara eksplisit bermaksud pertaruhan tunai.

Jurucakap Wynn Resorts yang berpangkalan di Las Vegas, Michael Weaver, merujuk semula soalan sama ada “gaming” yang dimaksudkan itu melibatkan pertaruhan tunai, kepada pengawal selia di Ras al-Khaimah.

Kenyataan mengenai perjanjian itu, juga disiarkan ke laman web Wynn Resorts, termasuk sebutan berulang tentang kemudahan “gaming” di resort yang akan dibina.

“Resort bersepadu yang baru diumumkan itu masih dalam fasa reka bentuk awal dan dijangka siap menjelang 2026,” kata kenyataan susulan daripada Marjan, pemaju di Ras al-Khaimah yang terlibat dalam perjanjian itu.

“Itu sahaja butiran yang boleh diberikan pada peringkat ini.”

Ras al-Khaimah adalah wilayah paling utara di UAE dan telah berusaha untuk meningkatkan namanya selama bertahun-tahun dalam sektor pelancongan, yang didominasi oleh Dubai. Ia menarik pelbagai pelancong dari India, Russia, United Kingdom dan Mesir.

Walaupun pengambilan alkohol dan memakai bikini di pantai telah lama dibenarkan di kebanyakan tempat di UAE – membezakannya daripada kebanyakan negara Arab lain dan sebagai hab ekspatriat warga asing – tidak ada tempat untuk berjudi, walaupun Caesars Palace telah beroperasi di Dubai. – Agensi


Usahawan PMKS, pekerja sokong syor Muhyiddin mudahkan bantuan

Pelaksanaan Perintah Kawalan Pergerakan (PKP) selama dua tahun lalu cukup memberi kesan kepada perusahaan mikro, kecil dan sederhana (PMKS) hingga sebahagiannya terpaksa beralih kepada bidang lain, kehilangan pendapatan serta ‘gulung tikar’.

Usahawan tekstil dan pakaian sedia dipakai, Siti Normah Md Desa, 37, antara yang paling terjejas berikutan tidak dapat keluar rumah susulan sekatan PKP hingga memaksanya mempelajari kaedah menjalankan perniagaan secara dalam talian.

“Disebabkan hanya terperuk di rumah, saya mengikuti kelas pemasaran melalui Facebook, ‘Google meet’ bagi mendalami kemahiran teknik penjualan produk dalam talian. Namun, cabaran besar adalah perlu melanggan perkhidmatan internet, mempunyai komputer riba dan pencetak.

“Mujur, moratorium yang dicadangkan Majlis Pemulihan Negara (MPN), sedikit sebanyak meringankan beban PMKS untuk bertahan mengharungi tempoh mencabar sepanjang Covid-19 memuncak.

“Sokongan dan bantuan kerajaan itu menyelamatkan usahawan dan membantu perniagaan kembali stabil,” katanya menurut BH.

Siti Normah berkata, penubuhan MPN menunjukkan keprihatinan kerajaan kepada usahawan, antara golongan yang paling terjejas sepanjang tempoh pandemik.

“Pada masa sama, saya bersetuju dengan cadangan Pengerusi MPN (Tan Sri Muhyiddin Yassin) supaya dibangunkan satu sistem komprehensif yang berfungsi mempermudahkan proses penyaluran bantuan secara menyeluruh kepada semua PMKS.

“Ini berikutan ramai usahawan berada di luar bandar dan sukar mendapat maklumat mengenai kemudahan ini. Saya harap tiada kelompok PMKS tercicir daripada menerima bantuan itu,” katanya.

Baru-baru ini, pada Seminar Kebangsaan Pemulihan Negara dan Kerangkuman Sosial, MPN mengesyorkan supaya kerajaan membangunkan satu sistem komprehensif bagi memudah cara proses penyaluran bantuan secara menyeluruh dan berpusat.

Tingkat usaha bantu PMKS

Kerajaan juga diminta menumpukan kepada usaha untuk sektor PMKS, yang memberi sumbangan utama kepada ekonomi negara.

Pekerja swasta, Fairuz Karmila Ahmad, 35, menyifatkan peralihan ke fasa endemik ketika ini cukup bermakna terutama kepada anak perempuannya yang berusia lima tahun selepas dua tahun terkurung disebabkan Covid-19.

“Hanya sekarang anak saya itu berpeluang mengikuti pembelajaran bersemuka, dapat beriadah, bergaul dan guru dapat mengajar di kelas, sekali gus membantu murid meningkatkan pengetahuan am, berbanding ketika PKP, semua interaksi hanya di sebalik skrin komputer.

“Selain itu, sebagai ibu bekerja banyak perubahan kini diadaptasi susulan tempoh mencabar Covid-19, antaranya kakitangan pejabat terbiasa dengan kursus secara maya, pembayaran digital dan tempat saya bekerja masih menerapkan budaya kerja tiga hari di pejabat dan dua hari lagi fleksibel,” katanya.

Pada masa sama, katanya, kebenaran pengeluaran dana Kumpulan Wang Simpanan Pekerja (KWSP) cukup bermakna menampung kelangsungan hidup, menambah simpanan dan modal untuk perniagaan sampingan.

Sementara itu, ibu kepada enam cahaya mata, Mussalme Jaafar, 44, terpaksa melakukan tiga pekerjaan dari pagi hingga ke malam untuk mencukupkan keperluan keluarga yang berada dalam kategori kumpulan berpendapatan rendah (B40).

“Dari pagi hingga ke tengah hari, kerja hakiki saya di pejabat badan pengurusan dan petang, melakukan kerja mengemas (housekeeping) resort dan malam pula berniaga burger.

“Kemelut Covid-19 menyukarkan kehidupan dan PKP memburukkan keadaan. Keadaan kerja berubah dan saya juga antara yang terkena tempias apabila gaji dipotong.

“Mujur, rakyat dibenarkan mengeluarkan duit caruman Kumpulan Wang Simpanan Pekerja (KWSP). Ia membantu kami menampung hidup di waktu sukar,” katanya yang menetap di Bukit Katil, Melaka.


UMNO tak jemput PH ke PAU setakat ini, termasuk PM: Mat Maslan

Tiada jemputan kepada pemimpin dan parti lain selain parti komponen Barisan Nasional (BN) ke Perhimpunan Agung UMNO (PAU) 2023 pada 11 Januari ini, kata Datuk Seri Ahmad Maslan.

Setiausaha Agung UMNO itu mengesahkan keputusan tidak menjemput pemimpin parti lain dalam kerajaan campuran Pakatan Harapan (PH)-Barisan Nasional (BN) ke PAU walaupun kini sudah membentuk kerjasama di peringkat kerajaan Persekutuan.

“Kami membuat keputusan bahawa PAU kali ini adalah hanya antara ahli UMNO dan parti komponen BN. Nak selesaikan perkara berkait UMNO dan BN sahaja.

“Bukan sahaja parti lain, malah duta asing juga kita tak jemput, tidak seperti sebelum ini. Setakat ini, itulah keputusannya,” katanya dipetik laporan BH.

Menurut Ahmad lagi, perhimpunan kali ini hanya membabitkan ahli UMNO dan parti komponen BN serta enam ‘Friends of BN’ (rakan BN) untuk memberi tumpuan kepada isu dalaman parti.

Ujarnya lagi, pendirian itu adalah keputusan Majlis Kerja Tertinggi setakat ini.

Untuk rekod, UMNO kini menjadi sebahagian dalam kerajaan selepas kerjasama dengan PH dan DAP untuk membentuk kerajaan campuran.


Lubang benam: PLUS tutup laluan KM273.3-KM272.2 arah Utara

PLUS Malaysia Berhad (PLUS) menutup sementara lorong kanan di antara KM273.3 dan KM272.2 di laluan antara Persimpangan Ipoh Selatan dan Ipoh Utara di Lebuhraya Utara-Selatan, susulan penemuan lubang benam di kawasan itu.

Dalam kenyataan hari ini PLUS berkata kerja-kerja penyelengaraan perlu segera dilaksanakan setelah lubang benam itu ditemukan pagi tadi.

“Pasukan PLUS Ronda mengesan lubang benam pada pukul 7.44 pagi dan bertindak menutup lorong buat sementara waktu, demi keselamatan pelanggan lebuh raya.

“Pada masa ini hanya satu lubang benam dikesan dan PLUS akan terus memantau kawasan sekitar sebagai langkah keselamatan,” menurut kenyataan dikeluarkan PLUS itu.

Justeru, pengguna lebuh raya dinasihatkan untuk memandu dengan berhati-hati dan mengikuti semua papan tanda amaran lalu lintas di kawasan tersebut.

Kenyataan itu menyebut lorong kiri di laluan itu akan dibuka sepenuhnya selepas kerja-kerja penyelenggaraan selesai dan disahkan selamat untuk kegunaan pengguma lebuh raya.

Orang ramai boleh merujuk @PLUSTrafik Twitter, aplikasi PLUS Mobile dan papan tanda elektronik PLUS di lokasi strategik di sepanjang lebuh raya, untuk mendapatkan maklumat terkini mengenai perkembangan trafik di laluan yang terjejas.


Kerajaan setuju ambil 10,000 pekerja asing dari Sri Lanka: Saravanan

Jemaah Menteri bersetuju bagi pengambilan 10,000 pekerja asing dari Sri Lanka dengan mengambil kira keadaan negara tersebut yang dilanda krisis ekonomi ketika ini.

Menteri Sumber Manusia Datuk Seri M. Saravanan berkata kerajaan Sri Lanka telah mengemukakan permohonan rasmi untuk membekalkan tenaga kerja dan memohon kuota sebanyak 10,000 pekerja, lapor Bernama.

Beliau berkata Mesyuarat Jemaah Menteri pada 14 Sept lepas bersetuju bagi pengambilan pekerja tersebut dan ia merupakan antara usaha kerajaan untuk membantu negara Sri Lanka yang sedang berdepan krisis ekonomi terburuk di negara itu.

“Saya menggesa pihak industri dan majikan untuk memberi sokongan kepada niat murni kerajaan ini dengan menggajikan pekerja asing dari Sri Lanka bagi mengisi kekosongan pekerjaan dalam sektor yang dibenarkan untuk pengambilan pekerja asing,” katanya dalam kenyataan hari ini.

Menurut Saravanan, majikan yang telah diberi kelulusan kuota dan telah menyelesaikan bayaran levi boleh merebut peluang tersebut.

Beliau berkata sehingga 14 Sept lepas, bayaran levi telah dibuat bagi 416,634 permohonan pekerja asing.

Saravanan berkata majikan yang berminat untuk mengambil pekerja asing boleh menghubungi Bahagian Pengurusan Pekerja Migran KSM ([email protected]) atau Jabatan Tenaga Kerja Semenanjung Malaysia ([email protected]) untuk maklumat lanjut.


Doa bagi saya lama sikit, kata PMX kepada rakyat

Rakyat diharapkan berdoa agar dapat mentadbir kerajaan campuran lebih lama lagi, kata Datuk Seri Anwar Ibrahim.

Perdana Menteri berkata sekiranya rakyat mendoakannya dapat memimpin negara lebih lama lagi kerana beliau dapat mengelakkan negara daripada berlaku kerosakan dalam sistem pentadbirannya.

Anwar beliau tidak akan bertolak ansur dalam aspek itu kerana tidak mahu Malaysia dikenali lagi dengan negara yang mempunyai skandal rasuah, permusuhan kaum dan pergaduhan.

“Sebab itu kalau dalam tindakan yang keras dan tegas, saya mula dari atas kerana rosaknya sistem negara adalah daripada pimpinan di atas.

“Kalau jadi Perdana Menteri, Menteri Kewangan, pimpinan negeri atau penjawat tinggi, jika kerja mereka cari kekayaan diri sendiri, keluarga, anak, isteri atau menantu, jahanam negara.

“Sebab itu saya tidak sanggup bertolak ansur…apa pun ugutan dan ujian saya bawa roh Ramadan, mesti ada usaha membersihkan jiwa dan diri jika kita pegang jawatan untuk sistem negara.

“Kita tidak mahu lagi negara heboh dengan skandal rasuah…kita amanahkan kepada pimpinan… pimpinan pula silih berganti…berapa Perdana Menteri sudah ada beberapa tahun ini…doa bagi saya lama sikit,” katanya dipetik laporan BH.

Anwar terdahulu menghadiri ajlis berbuka puasa dan penyampaian sumbangan kepada pelajar tahfiz serta anak yatim di Masjid Ahmadi, Kampung Rantau Panjang semalam.

Pada masa sama, Anwar berkata, perubahan terhadap negara hanya boleh memberikan kesan jika ia dilakukan dengan penuh keikhlasan dan tekad.

“Kita cuba bawa perubahan kepada negara ini…kita tidak boleh kekal di tahap lama.

“Saya tidak peduli orang guna slogan apapun, persatuan, Melayu, Islam, Keadilan…apapun tidak akan beri kesan jika tiada keikhlasan dan tekad membuat perubahan,” katanya lagi.

Sementara itu, Anwar turut mempertikaikan tindakan pihak yang menyerangnya ekoran isu membabitkan penceramah dihalang mengajar agama Islam di beberapa negeri disebabkan tiada tauliah.

Perdana Menteri sebaliknya berkata, beliau tidak boleh memberikan tauliah mengajar agama Islam, sebaliknya ia tertakluk kepada pihak berkuasa agama Islam di setiap negeri yang terletak di bawah kuasa raja.

“Kita tidak mahu masjid atau surau dijadikan gelanggang maki hamun atau mencerca.

“Sebab itu Sultan Selangor (Sultan Sharafuddin Idris Shah) dan Yang di-Pertuan Agong (Al-Sultan Abdullah Ri’ayatuddin Al-Mustafa Billah Shah) pesan pada saya, masjid diimarahkan dan hanya yang ada tauliah dibenarkan (mengajar).

“Ia bukan keputusan saya, kenapa nak serang saya, kerajaan dan menteri…ini keputusan raja-raja,” katanya

Sebelum ini, beberapa penceramah terkenal termasuk Ustaz Azhar Idrus dan Ustaz Muhammad Wadi Annuar tidak dibenarkan mengajar agama Islam di Selangor berikutan tiada tauliah.


Baling bah: Tiada aktiviti pembalakan di Gunung Inas

Laporan rasmi Jabatan Perhutanan Semenanjung Malaysia (JPSM) mengesahkan tiada aktiviti pembalakan aktif di kawasan Hutan Simpan Gunung Inas sehingga mengakibatkan kejadian kepala air dan banjir kilat di Baling, semalam.

Menteri Tenaga dan Sumber Asli Datuk Seri Takiyuddin Hassan berkata sebaliknya, terdapat pembangunan ladang hutan di kompartmen lapan, Hutan Simpan Gunung Inas sejak 2019 yang mendapat kelulusan kerajaan negeri Kedah.

Beliau berkata tujuan pembangunan ladang hutan itu adalah bagi penanaman semula, yang setakat ini melibatkan penanaman lebih 5,000 pokok di kawasan seluas 52 hektar.

“JPSM telah membuat semakan dan siasatan serta mengesahkan bahawa pokok yang dihanyutkan itu adalah bukan daripada kayu-kayu balak yang dijalankan pembalakan. Ini adalah kerana kayu-kayu itu dihanyutkan bersama akar-akarnya sendiri.

“Jadi kita mahu betulkan anggapan sesetengah pihak bahawa berlakunya pembalakan aktif yang menjadi punca berlakunya kepala air di sungai (Sungai Kupang) itu,” katanya kepada Bernama selepas menjadi tetamu program Jendela Fikir di Bernama Radio hari ini.
Banjir lumpur di Baling semalam mengakibatkan beratus-ratus penduduk dipindahkan ke beberapa pusat pemindahan sementara (PPS) dengan lebih 80 rumah terjejas serta meragut tiga nyawa, dalam kejadian kira-kira 4 petang semalam.

Takiyuddin berkata pihaknya juga amat dukacita atas kejadian bencana alam itu.

“Ini merupakan satu bencana alam, mungkin ada banyak sebab ia berlaku dan oleh sebab itu kementerian amat serius dalam menjaga biodiversiti dan alam sekitar,” katanya. – Bernama


Enam negeri catat peningkatan kes hari ini

Sebanyak 6,387 kes baharu Covid-19 dilaporkan di seluruh negara dalam tempoh 24 jam sehingga 12 tengah hari tadi, kata Ketua Pengarah Kesihatan Tan Sri Dr Noor Hisham Abdullah.

Angka itu menjadikan jumlah kumulatif keseluruhan sejak pandemik melanda negara ini sebanyak 785,039 kes.

Beliau berkata Selangor, Kuala Lumpur dan Putrajaya terus menjadi negeri dan wilayah di Lembah Klang yang menyumbangkan kepada jumlah kes tertinggi.

Selangor merekodkan 2,610 kes berbanding semalam 2,262 kes. Kuala Lumpur merekodkan kenaikan kepada 819 kes berbanding 616 kes semalam, manakala Putrajaya pula merekodkan 25 kes (16 semalam).

Pahang merekodkan kenaikan mendadak daripada 95 kes semalam kepada 312 kes hari ini. Sabah turut mencatat peningkatan kes iaitu sebanyak 263 berbanding 228 kes semalam, manakala Sarawak yang merekodkan 365 kes semalam meningkat kepada 424 kes hari ini.

Semalam sebanyak 6,045 kes baharu Covid-19 di seluruh negara dalam tempoh 24 jam sehingga 12 tengah hari tadi dengan Lembah Klang terus menyumbang kepada jumlah kes tertinggi iaitu 2,878 jangkitan.

Data 4 Julai 2021


DBKL luluskan 72 lokasi bazar Ramadan di KL mulai Ahad

Sebanyak 72 lokasi bazar Ramadan membabitkan 5,000 gerai akan beroperasi di sekitar ibu kota sepanjang bulan Ramadan dijangka bermula Ahad ini.

Menteri Wilayah Persekutuan Datuk Seri Dr Shahidan Kassim berkata pengoperasian itu bermula sekitar 3 petang hingga 8 malam, lapor Bernama.

“Walaupun selepas 1 April kita telah masuk fasa peralihan ke endemik, kita mahu mengingatkan masyarakat agar sentiasa menjaga penjarakan dan SOP (prosedur operasi standard) lain, ” katanya kepada pemberita ketika melawat tapak penyusunan penjaja di Jalan Dungun dan Jalan Gelenggang di sini hari ini.

Beliau berkata kementerian juga menyasarkan penglibatan lebih 10,000 sukarelawan atau ‘duta komuniti’ bertujuan memantau, memberi peringatan, nasihat dan teguran berkaitan pematuhan SOP bagi mengekang penularan Covid-19.

Shahidan berkata Dewan Bandaraya Kuala Lumpur (DBKL) juga mengenal pasti dan mewujudkan beberapa lokasi strategik bagi penyusunan penjaja di sekitar ibu negara bagi membolehkan mereka menjalankan perniagaan secara berpusat, lebih sistematik dengan ruangan lebih kondusif.

“Penyusunan semula penjaja ini akan diperkenalkan di seluruh kawasan di Kuala Lumpur, paling penting kita hendak pastikan penduduk sekitar tidak terganggu dengan kehadiran penjaja yang mahu mencari rezeki,” katanya.

Shahidan berkata pelaksanaan program tersebut akan dijalankan secara berfasa dengan memberi tumpuan kepada lokasi khas penjaja dalam bandar mengikut keutamaan.

Katanya, program penyusunan semula penjaja itu juga mendapat kerjasama badan bukan berkanun (NGO) yang memberi kelebihan kepada penjaja antaranya kanopi percuma dan diskaun sewaan tapak.